Kawża T-12/06

Deltafina SpA

vs

Il-Kummissjoni Ewropea

“Kompetizzjoni — Akkordji — Suq Taljan tax-xiri u tal-ewwel ipproċessar ta’ tabakk mhux maħdum — Deċiżjoni li tikkonstata ksur tal-Artikolu 81 KE — Iffissar tal-prezzijiet u tqassim tas-suq — Immunità minn multi — Kooperazzjoni — Multi — Proporzjonalità — Gravità tal-ksur — Ċirkustanzi attenwanti”

Sommarju tas-sentenza

1. Kompetizzjoni — Multi — Ammont — Determinazzjoni — Kriterji — Tnaqqis tal-ammont tal-multa inkambju għall-kooperazzjoni tal-impriża implikata — Għoti ta’ immunità kundizzjonali ta’ multi qabel l-adozzjoni tad-deċiżjoni finali tal-Kummissjoni — Portata

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 2002/C 45/03, punti 8(a) u (b), 11(a) sa (c), 15, 16, 18 u 19)

2. Kompetizzjoni — Multi — Ammont — Determinazzjoni — Kriterji — Tnaqqis tal-ammont tal-multa inkambju għall-kooperazzjoni tal-impriża implikata — Immunità totali — Kundizzjonijiet

(Regolament tal-Kunsill 1/2003, Artikolu 23; Komunikazzjoni tal-Kummissjoni 2002/C 45/03, punt 11(a))

3. Kompetizzjoni — Proċedura amministrattiva — Rispett tad-drittijiet tad-difiża — Dikjarazzjoni tal-oġġezzjonijiet — Natura provviżorja

(Artikolu 81 KE; Regolament tal-Kunsill Nru 1/2003, Artikolu 27(1))

4. Kompetizzjoni — Multi — Ammont — Determinazzjoni — Kriterji — Tnaqqis tal-ammont tal-multa inkambju għall-kooperazzjoni tal-impriża implikata — Għoti ta’ immunità kundizzjonali minn multi qabel l-adozzjoni tad-deċiżjoni finali tal-Kummissjoni — Rifjut tal-Kummissjoni li tagħti immunità definittiva — Ksur tal-prinċipju ta’ protezzjoni tal-aspettattivi leġittimi — Assenza

(Artikolu 81 KE; Komunikazzjoni tal-Kummissjoni 2002/C 45/03, punt 11)

5. Atti tal-istituzzjonijiet — Linji gwida għall-kalkolu tal-multi imposti fil-każ ta’ ksur tar-regoli tal-kompetizzjoni — Att intiż sabiex joħloq effetti esterni — Portata

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03)

6. Kompetizzjoni — Multi — Ammont — Determinazzjoni — Ksur ikkwalifikat bħala serju ħafna unikament fuq il-bażi tan-natura tiegħu

(Regolament tal-Kunsill Nru 1/2003, Artikolu 23; Komunikazzjoni tal-Kummissjoni 98/C 9/03)

7. Kompetizzjoni — Multi — Deċiżjoni li timponi multi — Obbligu ta’ motivazzjoni — Portata

(Artikolu 253 KE; Regolament tal-Kunsill Nru 1/2003, Artikolu 23)

8. Kompetizzjoni — Proċedura amministrattiva — Aċċess għall-fajl — Obbligu tal-Kummissjoni li tiżvela dokumenti interni — Assenza

(Artikolu 81 KE)

1. Meta tirċievi talba għal immunità mill-multi bis-saħħa tal-komunikazzjoni dwar immunità mill-multi u t-tnaqqis tal-ammont tagħhom fil-każijiet ta’ akkordji, il-Kummissjoni għandha tevalwa l-provi prodotti mill-impriża insostenn tat-talba tagħha sabiex tivverifika jekk din l-impriża tissodisfax il-kundizzjonijiet stipulati, skont il-każ, fil-punt 8(a) jew (b), tal-Avviż dwar il-kooperazzjoni. Jekk din l-impriża tkun l-ewwel waħda li tissodisfa dawk il-kundizzjonijiet, il-Kummissjoni għandha tagħtiha bil-miktub immunità kundizzjonali mill-multi.

L-għoti tal-immunità kundizzjonali b’hekk jimplika l-ħolqien ta’ status proċedurali partikolari, matul il-proċedura amministrattiva, favur l-impriża li tissodisfa l-kundizzjonijiet stipulati fil-punt 8 tal-Avviż dwar il-kooperazzjoni, li tipproduċi ċerti effetti ġuridiċi. Din l-immunità kundizzjonali madankollu ma tistax tiġi assimilata mal-immunità definittiva minn multi, li tingħata biss fit-tmiem tal-proċedura amministrattiva.

B’mod iktar partikolari, l-għoti tal-immunità kundizzjonali, minn naħa, jiċċertifika li l-impriża kkonċernata kienet l-ewwel waħda li ssodisfat il-kundizzjonijiet imsemmija fil-punt 8(a) jew (b), tal-Avviż dwar il-kooperazzjoni, b’mod li l-Kummissjoni ma tiħux inkunsiderazzjoni talbiet oħrajn għal immunità mill-multi qabel ma tkun iddeċidiet dwar din it-talba u, min-naħa l-oħra, tagħti garanzija lill-imsemmija impriża li l-Kummissjoni ser tagħtiha l-immunità mill-multi jekk, għall-finijiet tal-proċedura amministrattiva, hija tikkonkludi li din l-impriża tkun osservat il-kundizzjonijiet imsemmija fil-punt 11(a) sa (c) tal-Avviż dwar il-kooperazzjoni.

Huwa biss fit-tmiem tal-proċedura amministrattiva, meta l-Kummissjoni tadotta d-deċiżjoni finali, li hija tagħti jew ma tagħtix, f’din id-deċiżjoni, l-immunità proprja minn multi lill-impriża li tibbenefika mill-immunità kundizzjonali. Huwa f’dan il-mument preċiż li l-istatus proċedurali li jirriżulta mill-immunità kundizzjonali jieqaf jipproduċi l-effetti tiegħu. Madankollu, l-immunità definittiva minn multi tingħata biss jekk din l-impriża tissodisfa, matul il-proċedura amministrattiva kollha u sal-mument tad-deċiżjoni finali, it-tliet kundizzjonijiet kumulattivi msemmija fil-punt 11(a) sa (c) tal-Avviż dwar il-kooperazzjoni.

B’hekk, jirriżulta mis-sistema kif prevista mill-Avviż dwar il-kooperazzjoni li, qabel id-deċiżjoni finali, l-impriża li titlob l-immunità ma tiksibx l-immunità mill-multi proprja iżda tibbenefika biss minn status proċedurali li jista’ jittrasforma ruħu f’immunità mill-multi għall-finijiet tal-proċedura amministrattiva, jekk il-kundizzjonijiet meħtieġa jiġu sodisfatti.

(ara l-punti 113-115, 117, 118)

2. L-għoti tal-immunità minn kull multa jikkostitwixxi eċċezzjoni mill-prinċipju ta’ responsabbiltà personali tal-impriża għall-ksur tar-regoli tal-kompetizzjoni li hija ġġustifikata mill-għan li jingħata inċentiv għall-iskoperta, l-investigazzjoni u r-repressjoni kif ukoll id-dissważjoni ta’ prattiki li jagħmlu parti mir-restrizzjonijiet l-iktar serji tal-kompetizzjoni. F’dawn iċ-ċirkustanzi, huwa għaldaqstant loġiku li jkun meħtieġ li, bi skambju għall-għoti tal-immunità minn kull multa għall-aġir li jikkostitwixxi ksur li hija tkun wettqet, l-impriża li titlob l-immunità toffri kooperazzjoni għall-investigazzjoni tal-Kummissjoni li għandha, skont il-kliem stess tal-punt 11(a) tal-komunikazzjoni dwar immunità minn multi u tnaqqis f’multi f’każijiet ta’ kartell, tkun “bis-sħiħ, fuq bażi kontinwa u bi prontezza”.

Jirriżulta mill-kwalifikazzjoni tal-kooperazzjoni bħala “bis-sħiħ” li l-kollaborazzjoni li għandu jipprovdi l-applikant għal immunità lill-Kummissjoni sabiex jibbenefika mill-immunità għandha tkun kompluta, assoluta u mingħajr ebda riżerva. Il-kwalifikazzjoni ta’ “fuq bażi kontinwa” u “bi prontezza” timplika li din il-kollaborazzjoni għandha tingħata matul il-proċedura amministrattiva kollha u li bħala regola għandha tkun immedjata.

Barra minn hekk, tnaqqis tal-multa fuq il-bażi tal-Avviż dwar il-kooperazzjoni ma jistax ikun iġġustifikat ħlief meta l-informazzjoni pprovduta, u b’mod iktar ġenerali, l-aġir tal-impriża inkwistjoni, ikunu jistgħu jitqiesu f’dan ir-rigward li juru kooperazzjoni ġenwina min-naħa tagħha. Kif jirriżulta mill-kunċett stess ta’ kooperazzjoni, kif jidher mit-test tal-Avviż dwar il-kooperazzjoni, effettivament huwa biss meta l-aġir tal-impriża kkonċernata jkun juri tali spirtu ta’ kooperazzjoni li jista’ jingħata tnaqqis fuq il-bażi tal-imsemmi avviż. Din il-kunsiderazzjoni tapplika a fortiori għall-kooperazzjoni meħtieġa biex jiġi ġġustifikat il-benefiċċju tal-immunità minn kull multa, sa fejn l-immunità tikkostitwixxi trattament iktar favorevoli minn sempliċi tnaqqis tal-multa.

Għaldaqstant, il-kunċett ta’ kooperazzjoni “bis-sħiħ, fuq bażi kontinwa u bi prontezza” li tiġġustifika l-għoti tal-immunità minn kull multa jimplika kollaborazzjoni ġenwina, kompluta u kkaratterizzata minn spirtu reali ta’ kooperazzjoni.

F’dan ir-rigward, impriża li tkun tixtieq tibbenefika minn immunità minn kull multa fuq il-bażi tal-kooperazzjoni tagħha fl-investigazzjoni ma tistax tonqos milli tinforma lill-Kummissjoni bil-fatti pertinenti li hija tkun taf bihom u li jistgħu jaffettwaw, anki jekk potenzjalment, l-iżvolġiment tal-proċedura amministrattiva u l-effikaċja tal-investigazzjoni tal-Kummissjoni. B’hekk, kooperazzjoni ġenwina u bis-sħiħ tippresupponi li, matul il-proċedura amministrattiva kollha, l-impriża kkonċernata tinforma lill-Kummissjoni fi żmien utli b’kull ċirkustanza pertinenti li jista’ jkollha influwenza negattiva fuq l-iżvolġiment tajjeb tal-investigazzjoni kif ukoll dwar l-iskoperta u r-repressjoni effikaċi tal-akkordju inkwistjoni. Dan l-obbligu ta’ informazzjoni huwa saħansitra iktar importanti meta din iċ-ċirkustanza tkun tikkonċerna r-relazzjonijiet bejn din l-impriża u l-membri l-oħrajn tal-akkordju u, a fortiori, jekk is-seħħ ta’ din iċ-ċirkustanza kien is-suġġett ta’ diskussjoni espliċita minn qabel bejn il-Kummissjoni u din l-impriża fil-kuntest tal-proċedura amministrattiva.

L-evalwazzjoni tal-eżistenza ta’ aġir li jirrifletti spirtu ta’ kooperazzjoni ġenwina tista’ ssir biss fid-dawl taċ-ċirkustanzi li kienu jeżistu fil-mument meta seħħ dan l-aġir. Fil-fatt, fid-dawl tan-natura “fuq bażi kontinwa” tal-kooperazzjoni mitluba li trid tibqa’ tul il-proċedura kollha, kull aġir li jmur kontra l-ispirtu ta’ kooperazzjoni ġenwina huwa suffiċjenti sabiex jikkaratterizza ksur tal-obbligu ta’ kooperazzjoni. B’hekk, kull ċirkustanza sussegwenti għal dan l-aġir ma tistax tiġġustifika dan il-ksur.

Minn dan isegwi li konstatazzjoni eventwali ex post li l-aġir li jikkostitwixxi ksur tal-obbligu ta’ kooperazzjoni ma pproduċiex effetti negattivi ma tistax tiġi invokata biex tiġġustifika dan il-ksur.

(ara l-punti 125-130, 132, 134)

3. Fil-qasam tal-kompetizzjoni, il-Kummissjoni tista’ tagħmel, fid-deċiżjoni finali tagħha li timponi multa għall-ksur tar-regoli tal-kompetizzjoni, modifiki fid-deċiżjoni għall-argumenti li jkunu jinsabu fil-dikjarazzjoni tal-oġġezzjonijiet, kemm-il darba d-deċiżjoni tirrispetta d-drittijiet tal-partijiet li jagħtu risposta billi ma jiġux akkużati bi ksur differenti minn dawk imsemmija fid-dikjarazzjoni tal-oġġezzjonijiet u billi tibbaża ruħha biss fuq il-fatti li dwarhom il-partijiet ikkonċernati kellhom l-okkażjoni li jagħtu spjegazzjoni.

(ara l-punt 176)

4. Id-dritt li jiġi invokat il-prinċipju ta’ protezzjoni tal-aspettattivi leġittimi jippresupponi li jiġu sodisfatti tliet kundizzjonijiet. Fl-ewwel lok, għandhom ikunu ngħataw garanziji preċiżi, mingħajr kundizzjoni u konkordanti, li jirriżultaw minn sorsi awtorizzati u affidabbli, lill-partijiet ikkonċernati mill-amministrazzjoni. Fit-tieni lok, dawn il-garanziji għandhom ikunu tali li jnisslu aspettattivi leġittimi fil-persuna indirizzata. Fit-tielet lok, dawn il-garanziji għandhom ikunu konformi mar-regoli applikabbli.

Fil-kuntest ta’ proċedura amministrattiva għal ksur tar-regoli tal-kompetizzjoni tal-Unjoni, impriża li tkun ressqet applikazzjoni għal immunità minn multi quddiem il-Kummissjoni ma tista’ tinvoka ebda garanzija preċiża, mingħajr kundizzjoni u konkordanti, li hija kienet ser tikseb l-immunità definittiva fit-tmiem tal-proċedura amministrattiva. Fil-fatt, konformement mal-punt 19 tal-Avviż dwar l-immunità minn multi u tnaqqis f’multi f’każijiet ta’ kartell, huwa biss fil-mument meta l-Kummissjoni tadotta d-deċiżjoni finali li għandu jiġi evalwat jekk il-kundizzjonijiet imsemmija fil-punt 11 tal-imsemmi avviż humiex sodisfatti. Minn dan isegwi li, fil-fażi tal-proċedura ta’ qabel l-adozzjoni tad-deċiżjoni finali, il-Kummissjoni ma setgħet tagħti ebda garanzija preċiża lil Deltafina dwar il-benefiċċju tal-immunità definittiva.

Barra minn hekk, il-Kummissjoni ma hijiex obbligata tinforma lill-applikanti għal immunità li huma għandhom josservaw l-obbligi li jirriżultaw mill-Avviż dwar il-kooperazzjoni u, b’mod partikolari, l-obbligu ta’ kooperazzjoni, peress li l-avviż stess jindika b’mod ċar il-konsegwenzi ta’ tali ksur.

(ara l-punti 190-193)

5. Il-linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA huma strument intiż li jippreċiża, fl-osservanza tad-dritt ta’ regoli superjuri, il-kriterji li l-Kummissjoni trid tapplika fil-kuntest tas-setgħa diskrezzjonali fl-iffissar tal-multi mogħtija lilha mill-Artikolu 23(2) tar-Regolament Nru 1/2003. L-imsemmija linji gwida ma jikkostitwixxux il-bażi ġuridika ta’ deċiżjoni li timponi multi, peress li din tal-aħħar hija bbażata fuq ir-Regolament Nru 1/2003, iżda huma jiddeterminaw, b’mod ġenerali u astratt, il-metodoloġija li l-Kummissjoni imponiet fuqha nfisha għall-finijiet tal-iffissar tal-ammont tal-multi imposti minn din id-deċiżjoni u jiżguraw, konsegwentement, iċ-ċertezza legali tal-impriżi.

B’hekk, għalkemm il-linji gwida ma jistgħux jiġu kkwalifikati bħala regola tad-dritt li l-amministrazzjoni tkun, f’kull każ, obbligata tosserva, huma madankollu jistabbilixxu regola ta’ kondotta indikattiva tal-prassi li għandha tiġi segwita li minnha l-amministrazzjoni ma tistax tiddevja, f’każ partikolari, mingħajr ma tippreżenta ġustifikazzjonijiet.

L-awtolimitazzjoni tas-setgħa diskrezzjonali tal-Kummissjoni li tirriżulta mill-adozzjoni tal-linji gwida madankollu ma hijiex inkompatibbli maż-żamma ta’ marġni ta’ diskrezzjoni sostanzjali għall-Kummissjoni. Fil-fatt, iċ-ċirkustanza li l-Kummissjoni ppreċiżat, permezz tal-linji gwida, l-approċċ tagħha fir-rigward tal-evalwazzjoni tal-gravità ta’ ksur ma jipprekludix li hija tevalwa dan il-kriterju globalment skont iċ-ċirkustanzi pertinenti kollha, inklużi elementi li ma jissemmewx espressament fil-linji gwida.

(ara l-punti 217-219)

6. Skont il-metodu stabbilit mil-linji gwida għall-kalkolu tal-multi imposti skont l-Artikolu 15(2) tar-Regolament Nru 17 u tal-Artikolu 65(5) tat-Trattat KEFA, l-evalwazzjoni tal-gravità tal-ksur għandha tieħu inkunsiderazzjoni n-natura tal-ksur, l-impatt konkret tiegħu fuq is-suq jekk dan jista’ jiġi kkalkolat, u d-daqs tas-suq ġeografiku inkwistjoni.

Madankollu, dawn it-tliet aspetti tal-evalwazzjoni tal-gravità tal-ksur ma għandhomx l-istess piż fil-kuntest tal-eżami globali. In-natura tal-ksur għandha rwol primordjali, b’mod partikolari, biex tikkaratterizza l-ksur “serji ħafna”. Min-naħa l-oħra, la l-impatt konkret fuq is-suq u lanqas id-daqs tas-suq ġeografiku ma jikkostitwixxu elementi neċessarji għall-kwalifikazzjoni tal-ksur bħala serju ħafna fil-każ ta’ akkordji orizzontali li jirrigwardaw b’mod partikolari l-iffissar tal-prezzijiet. B’dan il-mod, l-akkordji orizzontali li jirrigwardaw b’mod partikolari l-iffissar tal-prezzijiet jistgħu jiġu kkwalifikati bħala “serji ħafna” sempliċement fuq il-bażi tan-natura proprja tagħhom, mingħajr ma l-Kummissjoni tkun obbligata turi impatt konkret tal-ksur fuq is-suq, u mingħajr ma d-daqs limitat tas-suq ġeografiku kkonċernat jipprekludi tali kwalifikazzjoni.

Biex tiġi evalwata l-gravità tal-ksur, huwa deċiżiv li jiġi stabbilit li l-membri tal-akkordju kienu għamlu dak kollu li setgħu sabiex jagħtu effett reali lill-intenzjonijiet tagħhom. Peress li dak li jseħħ sussegwentement fir-rigward tal-prezzijiet tas-suq effettivament miksuba jista’ jiġi influwenzat minn fatturi oħra barra mill-kontroll tal‑membri tal-akkordju, il-membri tal-akkordju ma jistgħux jinvokaw favur tagħhom, billi jsostnu li dawn huma elementi li jiġġustifikaw tnaqqis tal-multa, fatturi esterni li kkontrabattew l‑isforzi tagħhom.

Il-Kummissjoni ma tistax tkun mistennija, meta tkun ġiet stabbilita l-implementazzjoni ta’ akkordju, li turi sistematikament li l-akkordji effettivament ippermettew lill-impriżi kkonċernati li jilħqu livell ta’ prezzijiet ta’ tranżazzjonijiet ogħla, jew, fil-każ ta’ akkordji dwar xiri, inqas minn dawk li kien ikun hemm fin-nuqqas tal-akkordju. Ikun sproporzjonat li tintalab tali prova li tassorbi riżorsi kunsiderevoli, peress li dan ikun jeħtieġ l-użu ta’ kalkoli ipotetiċi, ibbażati fuq mudelli ekonomiċi li l-eżattezza tagħhom ma tistax tiġi mistħarrġa faċilment mill-qorti u l-infallibbiltà tagħhom ma tkunx ipprovata.

Barra minn hekk, id-daqs tas-suq ġeografiku ma huwiex kriterju awtonomu fis-sens li jistgħu jiġu kkwalifikati bħala “serji ħafna” biss dawk il-ksur li jirrigwardaw il-biċċa l-kbira tal-Istati Membri. La t-Trattat, la r-Regolament Nru 1/2003, u lanqas il-linji gwida għall-kalkolu tal-multi imposti skont l-Artikolu 15(2) tar-Regolament Nru 17 u l-Artikolu 65(5) tat-Trattat KEFA, ma jippermettu li jistgħu jiġu kkwalifikati b’dan il-mod biss ir-restrizzjonijiet li huma mifruxa ħafna ġeografikament. Barra minn hekk, ftehim jew prattiki miftiehma li jirrigwardaw, b’mod partikolari, l-iffissar tal-prezzijiet tax-xiri kif ukoll it-tqassim tal-kwantitajiet mixtrija, jistgħu jiġu kkwalifikati bħala serji ħafna, sempliċement fuq il-bażi tan-natura proprja tagħhom, mingħajr ma jkun neċessarju li tali aġir jiġi kkaratterizzat b’daqs ġeografiku partikolari. Minn dan isegwi li d-daqs tas-suq ġeografiku kkonċernat, anki jekk ikun limitat, ma jipprekludix, fil-prinċipju, il-kwalifikazzjoni tal-ksur ikkonstatat bħala “serju ħafna”.

(ara l-punti 220, 222-224, 226, 248-250, 277, 279)

7. Fil-kuntest tal-iffissar ta’ multi abbażi tal-ksur tad-dritt tal-kompetizzjoni, l-obbligu ta’ motivazzjoni jiġi sodisfatt meta l-Kummissjoni tindika, fid-deċiżjoni tagħha, l-elementi ta’ evalwazzjoni li ppermettewlha tikkwantifika l-gravità u t-tul ta’ żmien tal-ksur. F’dak li jirrigwarda deċiżjoni li timponi multi fuq diversi impriżi, il-portata tal-obbligu ta’ motivazzjoni għandha tiġi evalwata b’mod partikolari fid-dawl tal-fatt li l-gravità tal-ksur għandu jiġi stabbilit skont għadd kbir ta’ elementi, bħal, b’mod partikolari, iċ-ċirkustanzi partikolari tal-każ, il-kuntest tiegħu u l-portata dissważiva tal-multi, u dan mingħajr ma ġiet stabbilita lista restrittiva jew eżawrjenti tal-kriterji li għandhom obbligatorjament jittieħdu inkunsiderazzjoni.

Peress li l-impatt konkret fuq is-suq ma jikkostitwixxix element neċessarju għall-kwalifikazzjoni tal-ksur bħala serju ħafna fil-każ ta’ akkordji orizzontali li jfittxu, b’mod partikolari, l-iffissar tal-prezzijiet, il-Kummissjoni ma hijiex obbligata tieħdu inkunsiderazzjoni fid-determinazzjoni tal-gravità tal-ksur. Il-fatt li l-Kummissjoni ma tkunx motivat l-assenza ta’ teħid inkunsiderazzjoni ta’ kriterju li hija ma kinitx marbuta li tikkunsidra, u li hija dehrilha li ma kienx neċessarju li tikkunsidra f’dan il-każ, ma jfissirx li kien hemm nuqqas ta’ motivazzjoni fir-rigward tal-iffissar tal-multa.

(ara l-punti 282, 284)

8. Il-Kummissjoni ma hijiex obbligata tagħti aċċess matul il-proċedura amministrattiva fil-qasam tal-kompetizzjoni għad-dokumenti interni tal-istituzzjoni. Barra minn hekk, matul il-proċedura quddiem il-qrati tal-Unjoni, id-dokumenti interni tal-Kummissjoni ma jinġibux għall-konjizzjoni tal-partijiet rikorrenti, ħlief jekk dan ikun meħtieġ minħabba ċirkustanzi eċċezzjonali, fuq il-bażi ta’ indizji serji li huma jridu jipprovdu. Din ir-restrizzjoni tal-aċċess għad-dokumenti interni hija ġġustifikata min-neċessità li jiġi żgurat il-funzjonament tajjeb tal-istituzzjoni kkonċernata fil-qasam tar-repressjoni tal-ksur tar-regoli tal-kompetizzjoni.

(ara l-punt 313)

SENTENZA TAL-QORTI ĠENERALI (It-Tielet Awla)

9 ta’ Settembru 2011 ( )

“Kompetizzjoni – Akkordji – Suq Taljan tax-xiri u tal-ewwel ipproċessar ta’ tabakk mhux maħdum – Deċiżjoni li tikkonstata ksur tal-Artikolu 81 KE – Iffissar tal-prezzijiet u tqassim tas-suq – Immunità minn multi – Kooperazzjoni – Multi – Proporzjonalità – Gravità tal-ksur – Ċirkustanzi attenwanti”

Fil-Kawża T-12/06,

Deltafina SpA, stabbilita f’Orvieto (l-Italja), irrappreżentata minn R. Jacchia, A. Terranova, I. Van Bael, J.-F. Bellis u F. Di Gianni, avukati,

rikorrenti,

vs

Il-Kummissjoni Ewropea, inizjalment irrappreżentata minn A. Whelan u F. Amato, sussegwentement minn Whelan u V. Di Bucci, u fl-aħħar nett minn É. Gippini Fournier u L. Malferrari, bħala aġenti,

konvenuta,

li għandha bħala suġġett, talba għall-annullament jew, sussidjarjament, għat-tnaqqis tal-multa imposta fuq Deltafina mill-Artikolu 2 tad-Deċiżjoni C (2005) 4012 finali tal-Kummissjoni, tal-20 ta’ Ottubru 2005, dwar proċedura skont l-Artikolu 81(1) [KE] (Każ COMP/C.38.281/B.2 – Tabakk mhux maħdum – l-Italja),

IL-QORTI ĠENERALI (It-Tielet Awla),

komposta minn J. Azizi, President, E. Cremona (Relatur) u S. Frimodt Nielsen, Imħallfin,

Reġistratur: J. Palacio Gonzáles, Amministratur Prinċipali,

wara li rat il-proċedura bil-miktub u wara s-seduta tad-29 ta’ Settembru 2010,

tagħti l-preżenti

Sentenza

Il-fatti li wasslu għall-kawża

1 Ir-rikorrenti, Deltafina SpA, hija kumpannija Taljana li l-attivitajiet prinċipali tagħha huma l-ewwel ipproċessar tat-tabakk mhux maħdum u l-kummerċjalizzazzjoni tat-tabakk ipproċessat. 100 % tal-ishma tagħha huma miżmuma minn Universal Corp., kumpannija rreġistrata f’Richmond (l-Istati Uniti).

I – Proċedura amministrattiva

2 Fit-3, fl-4 u fil-5 ta’ Ottubru 2001, il-Kummissjoni tal-Komunitajiet Ewropej għamlet investigazzjonijiet, abbażi tal-Artikolu 14 tar-Regolament Nru 17 tal-Kunsill, tas-6 ta’ Frar 1962, l-ewwel regolament li japplika l-Artikoli [81 KE] u [82 KE] (ĠU 1962, 13, p. 204), fil-kwartjieri ġenerali tal-Fédération européenne des transformateurs de tabac (Federazzjoni Ewropea tal-Proċessuri tat-Tabakk) u tal-Maison des métiers du tabac fi Brussell (il-Belġju). Fl-istess jum, permezz ta’ faks, il-Fédération européenne des transformateurs de tabac informat lill-membri tagħha kollha dwar dawn l-investigazzjonijiet, inkluża l-Associazione professionale trasformatori tabacchi italiani (APTI, Assoċjazzjoni professjonali tal-proċessuri Taljani tat-tabakk mhux maħdum), li fost il-membri tagħha tinkludi l-ikbar impriżi fis-settur.

3 Fit-3, fl-4 u fil-5 ta’ Ottubru 2001, il-Kummissjoni għamlet ukoll investigazzjonijiet fil-kwartieri ġenerali tat-tliet proċessuri prinċipali Spanjoli tat-tabakk mhux maħdum kif ukoll taż-żewġ assoċjazzjonijiet Spanjoli ta’ proċessuri u produtturi tat-tabakk. Fis-16 ta’ Jannar 2002, it-tliet proċessuri Spanjoli tat-tabakk mhux maħdum, li kienu suġġetti għal investigazzjonijiet, kif ukoll kumpannija tal-grupp Universal, ippreżentaw talba konġunta għal immunità lill-Kummissjoni abbażi tal-Avviż tal-Kummissjoni dwar in-nuqqas ta’ impożizzjoni ta’ multi jew it-tnaqqis tal-ammont tagħhom fil-każijiet ta’ akkordji (ĠU 1996, C 207, p. 4, iktar ’il quddiem l-“Avviż dwar il-kooperazzjoni tal-1996”).

4 Fil-15 ta’ Jannar 2002, il-Kummissjoni indirizzat talba għal informazzjoni lil żewġ assoċjazzjonijiet professjonali Taljani, jiġifieri l-APTI, li tirrappreżenta lill-proċessuri tat-tabakk mhux maħdum, u l-Unione italiana tabacco (Unitab, Unjoni Taljana tat-Tabakk), li tirrappreżenta lill-produtturi tat-tabakk mhux maħdum. Fit-12 ta’ Frar 2002, l-APTI rrispondiet għat-talba għal informazzjoni. Fl-istess jum, il-bord tagħha ltaqa’ u matul din il-laqgħa ġiet diskussa t-talba tal-Kummissjoni.

5 Fid-19 ta’ Frar 2002, Deltafina ppreżentat lill-Kummissjoni talba għal immunità mill-multi abbażi tat-titolu A tal-Avviż tal-kummissjoni dwar l-immunità minn multi u tnaqqis f’multi f’każijiet ta’ kartell (ĠU Edizzjoni Speċjali bil-Malti, Kapitolu 8, Vol. 2, p. 155, iktar ’il quddiem l-“Avviż dwar il-kooperazzjoni tal-2002”) u, sussidjarjament, talba għat-tnaqqis tal-ammont tal-multa, skont it-titolu B tal-istess avviż. It-talba għal immunità kienet tikkonċerna akkordju preżunt bejn il-proċessuri tat-tabakk mhux maħdum fis-suq Taljan.

6 Fit-28 ta’ Frar 2002, saret konverżazzjoni telefonika bejn wieħed mill-avukati ta’ Universal u l-uffiċjal tad-direttorat ġenerali “Kompetizzjoni ” tal-Kummissjoni inkarigat mill-fajl.

7 Fis-6 ta’ Marzu 2002, il-Kummissjoni informat lil Deltafina li t-talba tagħha kienet tissodisfa l-kundizzjonijiet stipulati fil-punt 8(b) tal-Avviż dwar il-kooperazzjoni tal-2002 u li hija kienet ser tagħtiha, wara l-proċedura amministrattiva, immunità mill-multi għal kull ksur ikkonstatat wara l-inkjesta li ssir mill-Kummissjoni b’rabta mal-provi prodotti, bil-kundizzjoni li Deltafina tissodisfa l-kundizzjonijiet kollha stipulati fil-punt 11 tal-imsemmi avviż.

8 Fl-14 ta’ Marzu 2002, saret laqgħa bejn id-dipartimenti tal-Kummissjoni u r-rappreżentanti ta’ Deltafina u ta’ Universal biex jiddiskutu l-modalitajiet tal-kooperazzjoni ta’ Deltafina mal-Kummissjoni (iktar ’il quddiem il-“laqgħa tal-14 ta’ Marzu 2002”). Matul din il-laqgħa, issemma b’mod partikolari t-trattament kunfidenzjali tat-talba għal immunità ta’ Deltafina.

9 Fid-19, fil-21, fil-25 u fis-26 ta’ Marzu 2002, Deltafina pprovdiet informazzjoni supplimentari lill-Kummissjoni.

10 Fit-22 ta’ Marzu 2002, saret konverżazzjoni telefonika bejn ir-rappreżentanti ta’ Deltafina u l-uffiċjal tal-Kummissjoni inkarigat mill-fajl dwar diversi kwistjonijiet li jirrigwardaw il-kooperazzjoni ta’ Deltafina mal-Kummissjoni.

11 Fit-2 ta’ April 2002, il-konsulent legali estern ta’ Universal informa lill-konsulenti legali esterni ta’ Standard Commercial Corp. (iktar ’il quddiem “SCC”) u ta’ Dimon Inc., kumpanniji parent rispettivament ta’ Transcatab SpA u ta’ Dimon Italia Srl, żewġ kumpanniji Taljani tal-ewwel ipproċessar tat-tabakk mhux maħdum, li Deltafina kienet ippreżentat talba għal immunità lill-Kummissjoni fir-rigward tal-akkordji bejn il-proċessuri fis-suq tat-tabakk fl-Italja.

12 Fl-4 ta’ April 2002, filgħodu, saret laqgħa tal-bord tal-APTI. Matul din il-laqgħa, il-president ta’ Deltafina informa lill-persuni preżenti li hija kienet bdiet tikkoopera mal-Kummissjoni fis-sens tal-Avviż dwar il-kooperazzjoni tal-2002, billi bagħtitilha dokumenti li kienu jikkompromettuha.

13 Fl-istess jum, jiġifieri fl-4 ta’ April 2002, waranofsinhar, Dimon Italia u Transcatab, li r-rappreżentanti tagħhom kienu preżenti għal-laqgħa tal-APTI msemmija fil-punt preċedenti, ippreżentaw ukoll talba għal trattament favorevoli abbażi tal-Avviż dwar il-kooperazzjoni tal-2002 (rispettivament fl-16:15 u fis-18:47).

14 Fit-18 u d-19 ta’ April 2002, il-Kummissjoni għamlet investigazzjonijiet abbażi tal-Artikolu 14 tar-Regolament Nru 17, fil-bini ta’ Dimon Italia u Transcatab, kif ukoll fil-bini ta’ Trestina Azienda Tabacchi SpA (iktar ’il quddiem “Trestina”) u ta’ Romana Tabacchi SpA.

15 Fit-18 ta’ April u s-17 ta’ Mejju 2002, Deltafina pprovdiet informazzjoni supplimentari oħra lill-Kummissjoni.

16 Fid-29 ta’ Mejju u l-11 ta’ Lulju 2002, saru żewġ laqgħat oħra bejn ir-rappreżentanti ta’ Deltafina u d-dipartimenti tal-Kummissjoni.

17 Fit-8 ta’ Ottubru 2002, il-Kummissjoni informat lil Dimon Italia u lil Transcatab li, peress li dawn kienu rispettivament l-ewwel u t-tieni impriża li pprovdew provi tal-ksur għall-finijiet tal-Avviż dwar il-Kooperazzjoni, hija kellha l-ħsieb li, fit-tmiem tal-proċedura amministrattiva, tnaqqas l-ammont tal-multa li kellha tiġi imposta fuqhom fir-rigward tal-ksur eventwalment ikkonstatat.

18 Fil-25 ta’ Frar 2004, il-Kummissjoni indirizzat dikjarazzjoni tal-oġġezzjonijiet lil diversi impriżi jew assoċjazzjonijiet ta’ impriżi, fosthom Deltafina, Universal, Dimon Italia u Transcatab.

19 Fit-22 ta’ Ġunju 2004, saret seduta orali bil-parteċipazzjoni ta’ Deltafina. Matul din is-seduta, rappreżentant ta’ Dimon Italia ġibed l-attenzjoni tal-Kummissjoni għal żewġ dokumenti mdaħħla fil-fajl – fotokopji li ttieħdu matul investigazzjonijiet li saru mill-Kummissjoni fil-bini ta’ Dimon Italia fit-18 ta’ April 2002 u li jikkonsistu f’noti miktuba bl-idejn meħuda mir-rappreżentanti ta’ din il-kumpannija – li jiġbru fil-qosor id-dikjarazzjonijiet tal-president ta’ Deltafina matul il-laqgħa tal-APTI tal-4 ta’ April 2002.

20 Fil-21 ta’ Diċembru 2004, il-Kummissjoni adottat addendum għad-dikjarazzjoni tal-oġġezzjonijiet tal-25 ta’ Frar 2004 (iktar ’il quddiem l-“addendum”), li permezz tiegħu hija informat lil Deltafina u lill-impriżi l-oħrajn ikkonċernati bl-intenzjoni tagħha li ma tagħtihiex l-immunità mill-multi minħabba l-ksur, minnha, tal-obbligu ta’ kooperazzjoni previst fil-punt 11(a) tal-Avviż dwar il-kooperazzjoni tal-2002.

21 Fl-1 ta’ Marzu 2005 nżammet seduta dwar l-addendum. Wara din is-seduta, il-Kummissjoni rċeviet osservazzjonijiet ġodda min-naħa ta’ Universal, Deltafina, Dimon u SCC.

II – Id-deċiżjoni kkontestata

22 Wara li kkonsultat mal-Kumitat konsultattiv dwar l-akkordji u l-pożizzjonijiet dominanti, u fid-dawl tar-rapport finali tal-Uffiċjal tas-Smigħ, il-Kummissjoni adottat, fl-20 ta’ Ottubru 2005, id-Deċiżjoni C (2005) 4012 finali, dwar proċedura taħt l-Artikolu 81(1), [KE] (Każ COMP/C.38.281/B.2 – Tabakk mhux maħdum – l-Italja) (iktar ’il quddiem id-“deċiżjoni kkontestata”), li sommarju tagħha ġie ppubblikat f’Il-Ġurnal Uffiċjali tal-Unjoni Ewropea tat-13 ta’ Frar 2006 (ĠU L 353, p. 45).

23 Id-deċiżjoni kkontestata ġiet innotifikata lil Deltafina fl-10 ta’ Novembru 2005.

24 Id-deċiżjoni kkontestata tinkludi b’mod partikolari dawn id-dispożizzjonijiet:

“Artikolu 1

1. Deltafina […], Universal […] kisru l-Artikolu 81(1) [KE] matul il-perjodi indikati billi pparteċipaw f’akkordji u/jew fi prattiki miftiehma fis-settur tat-tabakk mhux maħdum fl-Italja.

Il-perjodi tal-ksur huma dawn:

a) għal Deltafina, Universal […], mid-29 ta’ Settembru 1995 sad-19 ta’ Frar 2002;

[…]

Artikolu 2

Il-multi segwenti huma imposti għall-ksur imsemmi fl-Artikolu 1:

a) Deltafina u Universal, in solidum, EUR 30 000 000;

[…]”

25 Id-deċiżjoni kkontestata hija bbażata fuq il-kunsiderazzjonijiet imsemmija iktar ’il quddiem.

A – Fuq il-ksur u l-imputabbiltà tal-aġir li jikkostitwixxi ksur

26 Fid-deċiżjoni kkontestata, wara d-deskrizzjoni tal-fatti pertinenti u l-evalwazzjoni ġuridika ta’ dawn il-fatti, il-Kummissjoni tikkonkludi li ġie stabbilit li Deltafina pparteċipat direttament, flimkien ma’ diversi impriżi oħrajn, f’akkordji u/jew fi prattiki miftiehma pprojbiti mill-Artikolu 81(1) KE. Din l-evalwazzjoni ma ġietx ikkontestata f’din il-kawża.

27 Il-Kummissjoni eżaminat, sussegwentement, il-kwistjoni tal-imputabbiltà tal-aġir li jikkostitwixxi ksur tal-impriżi li pparteċipaw fih, u kkonkludiet li kemm Deltafina kif ukoll il-kumpannija parent tagħha, Universal, kellhom jinżammu responsabbli għall-ksur inkwistjoni u jkunu destinatarji tad-deċiżjoni kkontestata.

B – Fuq il-kalkolu tal-ammont tal-multa

1. Determinazzjoni tal-ammont ta’ tluq tal-multa

28 Għal dak li jirrigwarda l-kalkolu tal-multa li għandha tiġi imposta fuq Deltafina, il-Kummissjoni tfakkar, fl-ewwel lok, fil-premessa 357 tad-deċiżjoni kkontestata, li sabiex tkun tista’ tiffissa l-ammont hija għandha tieħu inkunsiderazzjoni ċ-ċirkustanzi kollha tal-każ, u b’mod partikolari l-gravità u t-tul ta’ żmien tal-ksur, skont l-Artikolu 23(3) tar-Regolament tal-Kunsill (KE) Nru 1/2003 tas-16 Diċembru 2002 fuq l-implementazzjoni tar-regoli tal-kompetizzjoni mniżżlin fl-Artikoli 81 [KE] u 82 [KE] (ĠU Edizzjoni Speċjali bil-Malti, Kapitolu 8, Vol. 2, p. 205).

29 B’hekk, il-Kummissjoni eżaminat, fl-ewwel lok, il-gravità tal-ksur. Hija tfakkar li, biex tevalwah, għandha tieħu inkunsiderazzjoni n-natura proprja tal-ksur, l-impatt konkret tiegħu fuq is-suq meta dan ikun jista’ jitkejjel u d-daqs tas-suq ġeografiku inkwistjoni (premessa 365 tad-deċiżjoni kkontestata).

30 Il-Kummissjoni tindika, sussegwentement, li l-produzzjoni tat-tabakk mhux maħdum fl-Italja tikkorrispondi għal 38 % tal-produzzjoni taħt il-kwota fl-Unjoni Ewropea, li kienet tirrappreżenta EUR 67 338 miljun fl-2001, jiġifieri fl-aħħar sena sħiħa tal-ksur (premessa 366 tad-deċiżjoni kkontestata).

31 Fir-rigward tan-natura tal-ksur, il-Kummissjoni tqis li huwa serju ħafna, peress li jikkonċerna l-iffissar ta’ prezzijiet ta’ xiri ta’ varjetajiet ta’ tabakk mhux maħdum fl-Italja kif ukoll it-tqassim tal-kwantitajiet mixtrija (premessa 367 tad-deċiżjoni kkontestata).

32 Fil-premessa 368 tad-deċiżjoni kkontestata, waqt li tirreferi għall-parti tal-imsemmija deċiżjoni li tirrigwarda l-analiżi tar-restrizzjoni tal-kompetizzjoni (premessi 277 et seq), il-Kummissjoni tafferma li akkordju dwar ix-xiri jista’ joħloq distorsjoni fir-rieda tal-produtturi li jiġġeneraw ċertu redditu waqt li fl-istess ħin jillimita l-kompetizzjoni bejn il-proċessuri fis-swieq downstream u li dan huwa partikolarment il-każ meta, bħal fil-każ preżenti, il-prodott ikkonċernat fl-akkordju (it-tabakk mhux maħdum) ikun jikkostitwixxi “input” importanti għall-attivitajiet eżerċitati mill-parteċipanti downstream (f’dan il-każ, l-ewwel ipproċessar tat-tabakk u l-bejgħ ta’ tabakk ipproċessat).

33 Fid-dawl ta’ dawn il-kunsiderazzjonijiet, il-Kummissjoni tikkonkludi li l-ksur imwettaq minn Deltafina għandu jiġi kkwalifikat bħala serju ħafna (premessa 369 tad-deċiżjoni kkontestata).

34 Sussegwentement, il-Kummissjoni tafferma li, meta jiġi ffissat l-ammont tal-multa, għandu jittieħed inkunsiderazzjoni l-piż speċifiku ta’ kull impriża u tar-riperkussjonijiet probabbli tal-aġir li jikkostitwixxi ksur tagħha. B’hekk, il-Kummissjoni hija tal-fehma li l-multi għandhom jiġu ffissati skont il-pożizzjoni ta’ kull parti inkwistjoni fis-suq. F’dan ir-rigward, hija tikkunsidra li l-ammont bażiku tal-multa imposta fuq Deltafina għandu jkun ogħla meta titqies il-kwalità tagħha bħala l-ikbar xerrejja, peress li s-sehem tas-suq tagħha huwa ta’ madwar 25 % fl-2001 (premessi 370 sa 372 tad-deċiżjoni kkontestata).

35 Madankollu, il-Kummissjoni qieset li ammont bażiku li jirrifletti biss il-pożizzjoni fis-suq ma jkollux effett dissważiv biżżejjed fuq Deltafina, Dimon Italia/Mindo u Transcatab, peress li, minkejja d-dħul mill-bejgħ relattivament limitat tagħhom, kull waħda kienet tappartjeni – jew, fil-każ ta’ Mindo, qabel kienet tappartjeni – lil gruppi multinazzjonali b’saħħa ekonomika u finanzjarja kunsiderevoli, li kienu l-ikbar negozjanti fit-tabakk fid-dinja u li kienu joperaw f’diversi livelli ta’ attività fi ħdan l-industrija tat-tabakk u fuq swieq ġeografiċi differenti (premessa 374 tad-deċiżjoni kkontestata).

36 Għaldaqstant, sabiex il-multa tkun ta’ natura dissważiva, il-Kummissjoni tapplika għall-ammont bażiku koeffiċjent moltiplikatur li jieħu inkunsiderazzjoni d-daqs tal-impriżi kkonċernati. Għal Deltafina, il-koeffiċjent moltiplikatur applikat mill-Kummissjoni huwa ta’ 1.5. B’hekk, fil-premessa 376 tad-deċiżjoni kkontestata, il-Kummissjoni tiffissa l-ammont bażiku tal-multa ta’ Deltafina, kif immoltiplikat bil-koeffiċjent moltiplikatur, għal EUR 37.5 miljun.

37 Il-Kummissjoni sussegwentement iżżid dan l-ammont b’60 % minħabba t-tul ta’ żmien tal-ksur (premessa 377 tad-deċiżjoni kkontestata), b’mod li l-ammont ta’ tluq tal-multa ta’ Deltafina huwa ffissat għal EUR 60 miljun (premessa 379 tad-deċiżjoni kkontestata).

2. Ċirkustanza attenwanti

38 Il-Kummissjoni sussegwentement tieħu inkunsiderazzjoni, bħala ċirkustanza attenwanti favur Deltafina, il-kooperazzjoni effettiva tagħha fil-kuntest tal-proċedura barra mill-kamp tal-Avviż dwar il-kooperazzjoni tal-2002. Hija tibda billi tfakkar li għar-raġunijiet imsemmija fil-punti 43 et seq iktar ’il quddiem, Deltafina ma għadhiex tissodisfa l-kundizzjonijiet biex tibbenefika mill-immunità totali jew mit-tnaqqis tal-multa skont il-Avviż dwar il-kooperazzjoni tal-2002 (premessa 385 tad-deċiżjoni kkontestata).

39 Il-Kummissjoni sussegwentement tindika li, fil-każijiet fejn l-Avviż dwar il-kooperazzjoni tal-2002 jista’ japplika, il-kooperazzjoni tal-impriżi li huma partijiet għall-proċedura għandha fil-prinċipju tiġi evalwata fil-kuntest tal-imsemmi avviż. Hija tgħid ukoll li huwa biss f’ċirkustanzi eċċezzjonali li l-kooperazzjoni ta’ parti tista’ titqies li għandha, skont il-linji gwida għall-kalkolu tal-multi imposti skont l-Artikolu 15(2) tar-Regolament Nru 17 u tal-Artikolu 65(5) [CA] (ĠU 1998, C 9, p. 3, iktar ’il quddiem il-“linji gwida”), effett attenwanti fuq l-ammont tal-multa li għandha tiġi imposta meta l-Avviż dwar il-kooperazzjoni tal-2002 kien fil-prinċipju applikabbli (premessi 386 u 387 tad-deċiżjoni kkontestata).

40 Il-Kummissjoni tqis li dan huwa l-każ f’din il-kawża għal Deltafina għal żewġ raġunijiet. Fl-ewwel lok, Deltafina kienet l-ewwel impriża li ppreżentat talba għall-applikazzjoni tal-Avviż dwar il-kooperazzjoni tal-2002 (ftit jiem biss wara li ġie adottat) u l-ewwel impriża li ngħatat immunità kundizzjonali mill-Kummissjoni. Din hija wkoll l-ewwel deċiżjoni dwar il-konsegwenzi tal-ksur tal-obbligi ta’ kooperazzjoni imposti fuq l-impriżi li jkunu ressqu talba għal immunità skont il-punt 11 tal-Avviż dwar il-kooperazzjoni tal-2002. Fit-tieni lok, il-Kummissjoni tirrikonoxxi li Deltafina sa mill-bidu kkontribwixxiet b’mod sostanzjali għall-investigazzjoni tagħha u kompliet tagħmel dan matul il-proċedura kollha, bl-eċċezzjoni ta’ fatti li jiġġustifikaw ir-rifjut tal-immunità finali (premessi 388 sa 390 tad-deċiżjoni kkontestata).

41 Għal dawn ir-raġunijiet, il-Kummissjoni tħares b’mod favorevoli lejn il-kooperazzjoni ta’ Deltafina matul il-proċedura. Il-Kummissjoni fl-aħħar nett tgħid ukoll li Deltafina qatt ma kkontestat il-fatti li kienu s-suġġett tad-deċiżjoni kkontestata. Fid-dawl ta’ dawn il-kunsiderazzjonijiet, u tal-aġir iktar ġenerali ta’ Deltafina matul il-proċedura, il-Kummissjoni tikkonkludi li l-multa imposta kontriha għandha titnaqqas b’50 % (premessi 391 sa 398 tad-deċiżjoni kkontestata).

42 Wara li qieset din iċ-ċirkustanza attenwanti, il-Kummissjoni tiffissa l-ammont tal-multa li għandha tiġi imposta in solidum fuq Deltafina u Universal għal EUR 30 miljun.

C – Fuq it-talba għal immunità ta’ Deltafina

43 Il-Kummissjoni sussegwentement issemmi r-raġunijiet li wassluha tikkonkludi li Deltafina ma setgħetx tibbenefika minn immunità mill-multi fis-sens tal-Avviż dwar il-kooperazzjoni tal-2002.

44 Hija tispjega li, wara l-eżami tat-talba għal immunità mill-multi ppreżentata minn Deltafina, li kienet tissodisfa l-kundizzjonijiet tal-punt 8(b) tal-Avviż dwar il-kooperazzjoni tal-2002, hija kienet tatha immunità kundizzjonali fir-rigward tal-kundizzjonijiet kumulattivi stipulati fil-punt 11 tal-imsemmi avviż, u li waħda minn dawn il-kundizzjonijiet kienet l-osservanza tal-obbligu ta’ kooperazzjoni [punt 11(a) ta’ dan l-avviż] (premessi 405 sa 409 tad-deċiżjoni kkontestata).

45 Madankollu, il-Kummissjoni tirrileva, fil-premessa 410 tad-deċiżjoni kkontestata, li matul is-seduta tat-22 ta’ Ġunju 2004, deher illi Deltafina kienet żvelat it-talba għal immunità fl-okkażjoni tal-laqgħa tal-APTI msemmija fil-punt 12 iktar ’il fuq, li fiha pparteċipaw ukoll ir-rappreżentanti ta’ Dimon Italia, ta’ Transcatab u ta’ Trestina, qabel ma l-Kummissjoni kellha l-opportunità tipproċedi għal investigazzjonijiet fir-rigward tal-akkordju inkwistjoni. Il-Kummissjoni tirrileva wkoll li dawn il-fatti kienu s-suġġett ta’ lmenti kontra Deltafina fl-addendum (ara l-punt 20 iktar ’il fuq).

46 B’hekk, il-Kummissjoni, fl-ewwel lok, eżaminat il-fatti pertinenti fid-dettall sabiex tikkonkludi, sussegwentement, li Deltafina ma kinitx issodisfat il-kundizzjonijiet stipulati fil-punt 11 tal-Avviż dwar il-kooperazzjoni tal-2002.

1. Il-fatti pertinenti

47 Il-Kummissjoni tirrileva li, matul il-laqgħa tal-14 ta’ Marzu 2002, kienet tqajmet il-kwistjoni tan-natura kunfidenzjali tat-talba għal immunità ta’ Deltafina. Skont il-Kummissjoni, matul din il-laqgħa, id-dipartimenti tagħha kienu ppreċiżaw li kienu qegħdin jipprevedu li jwettqu investigazzjonijiet għalgħarrieda fir-rigward tal-akkordju żvelat minn Deltafina, li dawn l-investigazzjonijiet ma setgħux isiru qabel il-perijodu ta’ bejn it-18 u l-20 ta’ April 2002 u li, b’hekk, kien neċessarju li tinżamm il-kunfidenzjalità sa din id-data sabiex ma jiġux avżati l-kompetituri u biex ma tiġix kompromessa l-effettività ta’ dawn l-investigazzjonijiet (premessa 412 tad-deċiżjoni kkontestata).

48 Il-Kummissjoni tirrileva wkoll li, matul din il-laqgħa, Deltafina kienet spjegat lid-dipartimenti tal-Kummissjoni li kien diffiċli għaliha li ma tiżvelax it-talba tagħha għal immunità sad-data prevista għall-investigazzjonijiet għal numru ta’ raġunijiet, fosthom, fl-ewwel lok, iż-żamma ta’ laqgħat imminenti mal-kompetituri tagħha fi ħdan l-APTI, li matulhom kien ikun diffiċli li jinżammu kunfidenzjali, fit-tieni lok, in-neċessità li tiġi informata l-amministrazzjoni tan-nofs ta’ Deltafina bit-talba (ħmistax-il persuna) u, fit-tielet lok, in-neċessità li din it-talba għal immunità tiġi żvelata fil-kuntest ta’ operazzjonijiet ta’ finanzjament li jinvolvu lil Universal fl-Istati Uniti (premessa 412 tad-deċiżjoni kkontestata).

49 Fil-premessi 413 sa 415 tad-deċiżjoni kkontestata, il-Kummissjoni tirriproduċi l-kontenut tal-minuti interni tal-laqgħa tal-14 ta’ Marzu 2002 li ttieħdu mid-dipartimenti tal-Kummissjoni, kif ukoll noti meħuda minn wieħed mir-rappreżentanti ta’ Universal matul din il-laqgħa.

50 Il-Kummissjoni tirrileva, barra minn hekk, fil-premessa 416 tad-deċiżjoni kkontestata, li matul il-laqgħa tal-14 ta’ Marzu 2002, id-dipartimenti tagħha kienu talbu lil Deltafina tipprovdilhom serje ta’ informazzjoni sabiex ikunu jistgħu jipproċedu għall-investigazzjonijiet fil-post. Fil-premessa 417 tad-deċiżjoni kkontestata, hemm riferiment għat-test ta’ memorandum intern tad-dipartimenti tal-Kummissjoni tal-15 ta’ Marzu 2002 li jiġbor fil-qosor l-istat ta’ progress tal-każ wara l-laqgħa tal-ġurnata ta’ qabel. Il-premessa 418 tad-deċiżjoni kkontestata tirriproduċi t-test tal-minuti ta’ laqgħa tal-bord tad-diretturi ta’ Deltafina tal-1 ta’ Marzu 2002, fejn l-imsemmi bord jieħu nota tan-neċessità li jintemm immedjatament l-aġir illegali marbut mal-akkordju u jistieden lill-parteċipanti josservaw l-iktar kunfidenzjalità stretta f’dak li jirrigwarda t-talba għal immunità.

51 Il-Kummissjoni sussegwentement tirreferi għad-dikjarazzjoni tal-president ta’ Deltafina matul il-laqgħa tal-APTI tal-4 ta’ April 2002 billi tibbaża ruħha, minn naħa, fuq il-kontenut taż-żewġ dokumenti msemmija mill-avukati ta’ Dimon Italia matul is-seduta tat-22 ta’ Ġunju 2004 u, min-naħa l-oħra, fuq dak ta’ memorandum iffirmat mill-president ta’ Deltafina stess li jagħti rendikont tal-kundizzjonijiet li fihom sar l-iżvelar tat-talba għal immunità matul din il-laqgħa (premessi 421 sa 426 tad-deċiżjoni kkontestata).

52 Il-Kummissjoni tirrileva li fl-istess jum meta sar dan l-iżvelar, Dimon Italia u Transcatab ippreżentaw ukoll talba għall-applikazzjoni tal-Avviż dwar il-kooperazzjoni tal-2002, u li d-dikjarazzjonijiet li saru mill-president ta’ Deltafina matul il-laqgħa tal-APTI ma ssemmewx f’dawk it-talbiet (premessa 427 tad-deċiżjoni kkontestata).

53 Fl-aħħar nett, jirriżulta mid-deċiżjoni kkontestata li saret laqgħa oħra bejn id-dipartimenti tal-Kummissjoni u Deltafina fid-29 ta’ Mejju 2002, li matulha la l-Kummissjoni u lanqas Deltafina ma qajmu l-kwistjoni tal-kunfidenzjalità u Deltafina ma ddikjaratx li żvelat it-talba tagħha għal immunità lil Dimon Italia u Transcatab matul il-laqgħa tal-APTI tal-4 ta’ April 2002 (premessa 429 tad-deċiżjoni kkontestata).

2. Nuqqas ta’ osservanza minn Deltafina tal-kundizzjoni ffissata fil-punt 11(a) tal-Avviż dwar il-kooperazzjoni tal-2002

54 Fid-deċiżjoni kkontestata, il-Kummissjoni tafferma li l-obbligu ta’ kooperazzjoni ffissat fil-punt 11(a) tal-Avviż dwar il-kooperazzjoni tal-2002 jikkostitwixxi element essenzjali tal-ftehim konkluż bejnha u l-applikant meta tingħata immunità kundizzjonali. Skont il-Kummissjoni, dan l-obbligu għandu jiġi interpretat fid-dawl tal-loġika bażika tal-politika tagħha dwar l-immunità, jiġifieri l-kontribuzzjoni determinanti tal-applikant għall-ftuħ ta’ investigazzjoni jew l-iskoperta ta’ ksur imwettaq minn akkordju. Fid-dawl ta’ din il-loġika, l-imsemmi obbligu b’hekk ma huwiex limitat, skont il-Kummissjoni, għat-trażmissjoni ta’ provi dwar il-ksur, iżda jippresupponi wkoll astensjoni mit-teħid ta’ kwalunkwe miżura li tista’ tikkomprometti l-kapaċità tagħha li tinvestiga u/jew li tikkonstata l-ksur (premessi 431 u 432 tad-deċiżjoni kkontestata).

55 Fil-premessa 433 tad-deċiżjoni kkontestata, huwa rrilevat li meta, bħal f’dan il-każ, il-Kummissjoni tkun għadha ma għamlitx investigazzjonijiet u s-settur ma jkunx jaf b’investigazzjonijiet imminenti min-naħa tagħha, kull żvelar tal-eżistenza ta’ talba għal immunità joħloq ir-riskju li tiġi kompromessa totalment u irrevokabilment il-kapaċità tagħha li tipproċedi għal investigazzjonijiet effikaċi u biex tistabbilixxi l-ksur. L-effett utli tal-Avviż dwar il-kooperazzjoni tal-2002 jeżiġi, skont il-Kummissjoni, li l-investigazzjonijiet ma jkunux kompromessi mill-aġir tal-impriżi li jitolbu li jibbenefikaw minn trattament favorevoli. Huma b’hekk ma jistgħux jinvokaw aspettattivi leġittimi li bihom, fin-nuqqas ta’ dispożizzjoni espressa, il-kunfidenzjalità ma tistax tifforma parti mill-kundizzjoni stipulata fil-punt 11(a) tal-Avviż dwar il-kooperazzjoni tal-2002. Minn dan isegwi, skont il-Kummissjoni, li l-iżvelar intenzjonat u volontarju ta’ din l-informazzjoni mill-applikant għal immunità lill-kompetituri tiegħu għandu jitqies li huwa nuqqas mill-obbligu ta’ kooperazzjoni stabbilit fil-punt 11(a) tal-Avviż dwar il-kooperazzjoni tal-2002.

56 Il-Kummissjoni tgħid ukoll li t-“tensjoni intrinsika” bejn dan l-obbligu u dak iffissat fil-punt 11(b) tal-Avviż dwar il-kooperazzjoni tal-2002, li abbażi tiegħu l-applikant għandu jtemm il-parteċipazzjoni tiegħu fil-ksur sa mhux iktar tard mid-data tat-talba tiegħu għal immunità, ma tawtorizzax lil applikant jinforma voluntarjament lill-membri l-oħrajn tal-akkordju li huwa ppreżenta applikazzjoni għal immunità. Din is-sitwazzjoni hija differenti minn sitwazzjoni fejn l-applikant iħossu kostrett jieħu miżuri li jistgħu jwasslu lill-parteċipanti l-oħrajn fl-akkordju li jissuspettaw li huwa ppreżenta tali talba (premessa 434 tad-deċiżjoni kkontestata).

57 Il-Kummissjoni hija tal-fehma, barra minn hekk, li ċ-ċirkustanzi speċifiċi ta’ din il-kawża tabilħaqq jindikaw li Deltafina kienet fehmet li l-kunfidenzjalità tagħmel parti mill-obbligu tagħha ta’ kooperazzjoni. Skont il-Kummissjoni, dan jirriżulta b’mod ċar, b’mod partikolari, mir-riżoluzzjoni tal-bord tad-diretturi ta’ Deltafina tal-1 ta’ Marzu 2002, li kienet timponi “kunfidenzjalità mill-iktar stretta” dwar dan is-suġġett (ara l-premessa 418 tad-deċiżjoni kkontestata u l-punt 50 iktar ’il fuq), u l-kliem stess tal-president ta’ Deltafina fejn qal li d-deċiżjoni ta’ Deltafina li tikkoopera mal-Kummissjoni “ma setgħetx tiġi kkomunikata lil impriżi oħrajn ħlief b’attenzjoni kbira u f’każ ta’ bżonn” (premessa 440 tad-deċiżjoni kkontestata).

58 Wara li qieset il-fatti pertinenti mfakkra iktar ’il fuq u l-portata tal-kundizzjoni stipulata fil-punt 11(a) tal-Avviż dwar il-kooperazzjoni tal-2002, il-Kummissjoni tikkonkludi li Deltafina ma osservatx din il-kundizzjoni. Fil-fatt, għalkemm hija kienet taf li l-Kummissjoni kellha l-intenzjoni li tipproċedi għal investigazzjonijiet fil-post matul il-perijodu bejn it-18 u l-20 ta’ April 2002, il-president tagħha informa volontarjament liż-żewġ kompetituri prinċipali tagħha bil-preżentazzjoni tat-talba tagħha għal immunità qabel ma saru dawn l-investigazzjonijiet fil-post (premessa 441 tad-deċiżjoni kkontestata).

59 Il-Kummissjoni tirrileva wkoll, fil-premessa 442 tad-deċiżjoni kkontestata, li l-aġir ta’ Deltafina kien perfettament suxxettibbli li jikkomprometti r-riżultat ta’ dawk l-investigazzjonijiet, ħaġa li Deltafina kienet taf jew, ta’ mill-inqas, kien imissha kienet taf, b’mod partikolari peress li kienet ġiet informata speċifikament mill-Kummissjoni li kienu ser isiru l-investigazzjonijiet u peress li ntalbet iżżomm kunfidenzjali t-talba tagħha għal immunità, b’mod li ma tikkompromettix l-eżitu ta’ dawk l-investigazzjonijiet. Skont il-Kummissjoni, huwa impossibbli li jiġi ddeterminat jekk effettivament ġewx ippreġudikati l-investigazzjonijiet tagħha u, barra minn hekk, din iċ-ċirkustanza f’ebda każ ma tista’ tikkostitwixxi fattur determinanti biex tiġi stabbilita r-responsabbiltà ta’ Deltafina (premessa 443 tad-deċiżjoni kkontestata).

60 F’dan ir-rigward, il-Kummissjoni tikkonstata li la d-diskussjonijiet matul il-laqgħa tal-14 ta’ Marzu 2002 u lanqas l-aġir sussegwenti tagħha ma jħallu dubju dwar il-fatt li hija qatt ma ammettiet li Deltafina għandha inevitabbilment tiżvela t-talba tagħha għall-applikazzjoni tal-Avviż dwar il-kooperazzjoni tal-2002 lill-kompetituri tagħha u li l-investigazzjonijiet b’hekk ma jistgħux isiru. Għall-kuntrarju, il-Kummissjoni ssostni li ppreċiżat li kien neċessarju li tinżamm il-kunfidenzjalità għal xahar iżjed sabiex jitħejjew dawk l-investigazzjonijiet li għalihom hija talbet l-informazzjoni meħtieġa u bdiet il-preparazzjonijiet sa mill-jum ta’ wara l-laqgħa (premessi 446 u 447 tad-deċiżjoni kkontestata).

61 Il-Kummissjoni tafferma li rrikonoxxiet kemm id-diffikultajiet prattiċi ta’ Deltafina biex iżżomm il-kunfidenzjalità tat-talba għal immunità, kif ukoll il-fatt li l-investigazzjonijiet kienu ser isiru estremament improbabbli kieku Deltafina kienet obbligata li tiżvela t-talba tagħha għal immunità lill-kompetituri tagħha. Madankollu, il-Kummissjoni tikkunsidra li f’dan il-każ l-iżvelar minn Deltafina tat-talba tagħha għal immunità matul il-laqgħa tal-APTI kien volontarju u spontanju. Tali aġir qatt ma jista’ jiġi ġġustifikat fil-kuntest ta’ tali talba għal immunità (premessi 444, 448 u 450 tad-deċiżjoni kkontestata).

62 Jirriżulta mill-premessa 449 tad-deċiżjoni kkontestata li l-fatt li Deltafina qatt ma informat lill-Kummissjoni b’dan l-iżvelar jagħti x’tifhem li hija ma kinitx qed tistenna li l-Kummissjoni ser tapprova l-aġir tagħha.

63 Il-Kummissjoni tirrileva li matul il-proċedura amministrattiva Deltafina argumentat li l-iżvelar ma kienx volontarju, iżda dovut għall-pressjoni li hija kienet qed issofri min-naħa tal-kompetituri tagħha. Madankollu, skont il-Kummissjoni, għalkemm it-tmiem tal-parteċipazzjoni fil-ksur li huwa meħtieġ wara l-preżentazzjoni ta’ talba għal immunità jista’ jagħti lok għal diffikultajiet prattiċi, Deltafina ma wrietx kif it-tmiem tal-parteċipazzjoni tagħha fil-prattiki illeċiti u r-rifjut tagħha li tiltaqa’ mal-kompetituri tagħha “setgħu jostakolaw l-aġir kummerċjali leġittimu tagħha”. Barra minn hekk, skont il-Kummissjoni, il-pressjonijiet eżerċitati mill-kompetituri li ma jirrappreżentawx theddid serju u imminenti ma jistgħux jeskludu n-natura volontarja tal-iżvelar inkwistjoni. Peress li l-president ta’ Deltafina ma aġixxiex taħt l-effett ta’ xi theddida kostrinġenti, il-Kummissjoni tikkonkludi li l-iżvelar tat-talba għal immunità matul il-laqgħa tal-APTI kien volontarju (premessi 451 sa 453 tad-deċiżjoni kkontestata).

64 Fl-aħħar nett, il-Kummissjoni tqis li l-fatt li, wara ċerti pressjonijiet mill-konsulenti legali esterni tal-kumpanniji parent ta’ Dimon Italia u Transcatab, il-konsulent legali estern ta’ Universal kien ikkonferma, fit-2 ta’ April 2002, li Deltafina kienet ippreżentat lill-Kummissjoni talba għal immunità, ma jistax fih innifsu jiġġustifika n-nuqqas ta’ osservanza tal-obbligu ta’ kooperazzjoni min-naħa ta’ Deltafina jew jirrimedja dan in-nuqqas. Fil-fatt, il-Kummissjoni tikkunsidra, fl-ewwel lok, li ebda konnessjoni ma ġiet stabbilita bejn l-iżvelar fl-Istati Uniti u l-aġir tal-president ta’ Deltafina, fit-tieni lok, li ksur distint tal-obbligu ta’ kooperazzjoni mal-Kummissjoni ma jistax jintuża biex jiġġustifika ksur ulterjuri tal-istess obbligu (ex iniuria non oritur ius), u, fit-tielet lok, li ma kien hemm ebda prova ta’ pressjonijiet eżerċitati mill-konsulenti legali esterni ta’ SCC u Dimon ħlief messaġġ telefoniku li l-konsulent legali estern ta’ SCC kien ħalla fis-segreterija telefonika tal-konsulent legali ta’ Universal (premessi 454 sa 459 tad-deċiżjoni kkontestata).

65 Il-Kummissjoni sussegwentement tirrileva li, fi kwalunkwe każ, Universal ma informatx bi prontezza lill-Kummissjoni bl-iżvelar imwettaq mill-konsulent legali estern tagħha (premessa 459 tad-deċiżjoni kkontestata).

66 Fil-premessa 460 tad-deċiżjoni kkontestata, il-Kummissjoni tikkonkludi li, għar-raġunijiet kollha msemmija iktar ’il fuq, Deltafina nasqet mill-obbligu ta’ kooperazzjoni li kienet obbligata tosserva skont il-punt 11(a) tal-Avviż dwar il-kooperazzjoni tal-2002 u li, għaldaqstant, ma setgħetx tingħatalha l-immunità b’mod li kellha tiġi imposta multa kontriha għall-ksur inkwistjoni.

Il-proċedura u t-talbiet tal-partijiet

67 Permezz ta’ att ippreżentat fir-reġistru tal-Qorti tal-Prim’Istanza (li saret il-Qorti Ġenerali mill-1 ta’ Diċembru 2009) fid-19 ta’ Jannar 2006, Deltafina ppreżentat dan ir-rikors.

68 B’ittra tas-26 ta’ Ġunju 2006, Deltafina talbet lill-Qorti Ġenerali tordna lill-Kummissjoni tipproduċi l-verżjoni sħiħa ta’ dokument mehmuż mar-risposta. B’komunikazzjoni tat-22 ta’ Novembru 2006, ir-reġistru tal-Qorti Ġenerali informa lil Deltafina bid-deċiżjoni tal-president tat-tielet awla li biha ċaħad din it-talba.

69 B’ittra tas-16 ta’ Settembru 2010, Deltafina informat lill-Qorti Ġenerali li kienet qed tirrinunzja għas-sitt motiv tagħha.

70 Fuq rapport tal-Imħallef Relatur, il-Qorti Ġenerali (It-Tielet Awla) iddeċidiet li tiftaħ il-proċedura orali.

71 It-trattazzjoni tal-partijiet u r-risposti tagħhom għall-mistoqsijiet magħmula mill-Qorti Ġenerali nstemgħu fis-seduta tad-29 ta’ Settembru 2010.

72 Deltafina titlob li l-Qorti Ġenerali jogħġobha:

– tannulla l-multa imposta fuqha mill-Artikolu 2 tad-deċiżjoni kkontestata;

– sussidjarjament, tnaqqas l-ammont tal-multa;

– tikkundanna lill-Kummissjoni għall-ispejjeż.

73 Il‑Kummissjoni titlob li l-Qorti Ġenerali jogħġobha:

– tiċħad ir-rikors;

– tikkundanna lil Deltafina għall-ispejjeż.

Id-dritt

74 Insostenn tat-talbiet tagħha, Deltafina tqajjem seba’ motivi.

75 L-ewwel erba’ motivi huma invokati fuq bażi prinċipali u jitolbu l-annullament tad-deċiżjoni kkontestata inkwantu din tikkundanna lil Deltafina biex tħallas multa. L-ewwel motiv jallega żball manifest inkwantu l-irtirar tal-immunità minn multi huwa bbażat fuq premessa fattwali żbaljata. It-tieni motiv jallega żball manifest ta’ evalwazzjoni inkwantu l-Kummissjoni qieset li Deltafina kienet kisret l-obbligu ta’ kooperazzjoni msemmi fil-punt 11(a) tal-Avviż dwar il-kooperazzjoni tal-2002. It-tielet motiv jallega żball manifest ta’ evalwazzjoni inkwantu l-Kummissjoni rtirat l-immunità meta qieset li l-iżvelar minn Deltafina tat-talba tagħha għal immunità kien ikkomprometta l-investigazzjoni. Ir-raba’ motiv jallega ksur tal-prinċipju ta’ protezzjoni tal-aspettattivi leġittimi, tal-prinċipju ta’ amministrazzjoni tajba u tal-prinċipju ta’ proporzjonalità.

76 L-aħħar tliet motivi ġew invokati sussidjarjament u huma intiżi biex jiksbu tnaqqis tal-ammont tal-multa imposta fuq Deltafina. Il-ħames motiv jallega ksur tal-prinċipju ta’ proporzjonalità minħabba n-natura eċċessiva tal-ammont bażiku tal-multa. Is-sitt motiv jallega żball inkwantu l-Kummissjoni qieset lil Universal bħala responsabbli konġuntament għall-aġir ta’ Deltafina u, konsegwentement, imponiet multa eċċessiva fuq din tal-aħħar. Is-seba’ motiv jallega evalwazzjoni żbaljata taċ-ċirkustanzi attenwanti.

77 Peress li Deltafina rrinunzjat għas-sitt motiv tagħha b’ittra tas-16 ta’ Settembru 2010, ma hemmx lok li jiġi eżaminat.

I – Fuq il-motivi invokati fuq bażi prinċipali

78 Preliminarjament, għandu jiġi rrilevat li l-ewwel tliet motivi ta’ Deltafina huma bbażati fuq żbalji li allegatament jivvizzjaw b’illegalità d-deċiżjoni kkontestata, inkwantu l-Kummissjoni ma tathiex l-immunità mill-multi minħabba l-ksur min-naħa tagħha tal-obbligu ta’ kooperazzjoni, previst fil-punt 11(a) tal-Avviż dwar il-kooperazzjoni tal-2002.

79 Peress li dawn il-motivi huma relatati mill-qrib, għandhom jiġu eżaminati flimkien.

A – Fuq l-ewwel tliet motivi, li jallegaw żbalji manifesti li jivvizzjaw in-nuqqas ta’ għoti tal-immunità definittiva lil Deltafina

1. L-argumenti tal-partijiet

80 Fil-kuntest tal-ewwel motiv tagħha, Deltafina ssostni li l-irtirar tal-immunità mill-Kummissjoni huwa bbażat fuq żball manifest ta’ fatt, inkwantu huwa bbażat fuq il-premessa żbaljata li l-proċessuri Taljani tat-tabakk mhux maħdum ma kinux konxji mill-investigazzjoni mmexxija mill-Kummissjoni.

81 Skont Deltafina, jirriżulta mill-premessa 433 tad-deċiżjoni kkontestata li l-Kummissjoni kienet tal-fehma li l-komunikazzjoni li saret mill-president tagħha matul il-laqgħa tal-4 ta’ April 2002 kienet tikkostitwixxi ksur tal-obbligu ta’ kooperazzjoni, peress li ħolqot ir-riskju li tiġi kompromessa l-effettività tal-investigazzjoni. Il-Kummissjoni affermat f’din il-premessa li kull informazzjoni li taħrab dwar l-eżistenza ta’ talba għal immunità tista’ tħeġġeġ lill-parteċipanti l-oħrajn fil-ksur biex jeliminaw jew jaħbu l-provi. Madankollu, kundizzjoni essenzjali sabiex tkun iġġustifikata tali kundizzjoni hija li s-settur inkwistjoni ma jkunx diġà jaf bl-eżistenza tal-investigazzjoni u tal-prossibbiltà ta’ investigazzjonijiet għalgħarrieda. Huwa biss f’dan il-każ li komunikazzjoni lil terzi dwar l-eżistenza ta’ talba għal immunità tista’, teoretikament, tikkomprometti l-kapaċità tal-Kummissjoni li tmexxi l-investigazzjoni tagħha b’mod effikaċi. Għaldaqstant, Deltafina ssostni li l-premessa fundamentali għall-irtirar tal-immunità kellha neċessarjament tkun li s-settur inkwistjoni ma kienx jaf bl-investigazzjoni tal-Kummissjoni.

82 Skont Deltafina, il-proċessuri Taljani tat-tabakk mhux maħdum kienu jafu bl-eżistenza tal-investigazzjoni tal-Kummissjoni, minħabba l-investigazzjonijiet li saru f’Ottubru 2001 mill-Kummissjoni fi Brussell u fi Spanja u t-talbiet għal informazzjoni indirizzati fil-15 ta’ Jannar 2002 mill-Kummissjoni lill-APTI u lill-UNITAB. Diversi elementi oħrajn juru li s-settur kien informat dwar l-investigazzjoni, fosthom dikjarazzjoni ta’ Dimon li tinsab f’formola ppreżentata lill-awtorità Amerikana ta’ kontroll tas-swieq finanzjarji, il-fatt li kemm Dimon Italia kif ukoll Transcatab kienu diġà bdew iħejju t-talbiet tagħhom għal trattament favorevoli qabel l-iżvelar tal-4 ta’ April 2002, kif ukoll iċ-ċirkustanza li l-investigazzjoni tal-Kummissjoni kienet ġiet diskussa matul laqgħa tal-APTI.

83 Barra minn hekk, il-preżentazzjoni ta’ talba għal immunità ma twassalx awtomatikament għal investigazzjonijiet għalgħarrieda, peress li dawn ma jkunux meħtieġa meta l-applikant jipprovdi provi li jippermettu lill-Kummissjoni tikkonstata ksur. Fil-fatt, ikun indispensabbli li jsiru investigazzjonijiet għalgħarrieda biex jiġi kkonstatat ksur biss fl-ipoteżi msemmija fil-punt 8(a) tal-Avviż dwar il-kooperazzjoni tal-2002. Għall-kuntrarju, fil-każijiet imsemmija fil-punt 8(b) ta’ dan il-avviż, ma jkunx indispensabbli li jsiru investigazzjonijiet, sa fejn il-provi kollha meħtieġa jkunu diġà ġew ipprovduti lill-Kummissjoni mill-impriża li tkun ippreżentat it-talba għal immunità. F’din il-kawża, peress li t-talba għal immunità ta’ Deltafina ssodisfat, skont il-Kummissjoni stess, il-kundizzjonijiet tal-punt 8(b) tal-Avviż dwar il-kooperazzjoni tal-2002, dan ma huwiex każ fejn ma kienx neċessarju li l-Kummissjoni tagħmel investigazzjonijiet għalgħarrieda.

84 Skont Deltafina, fid-dawl ta’ dawn iċ-ċirkustanzi kollha, l-irtirar mill-Kummissjoni tal-immunità ta’ Deltafina b’hekk huwa bbażat fuq żball ta’ fatt manifest.

85 Fil-kuntest tat-tieni motiv, li jallega żball manifest ta’ evalwazzjoni inkwantu l-Kummissjoni qieset li Deltafina kienet kisret l-obbligu ta’ kooperazzjoni msemmi fil-punt 11(a) tal-Avviż dwar il-kooperazzjoni tal-2002, Deltafina essenzjalment tqajjem tliet sensieli ta’ lmenti.

86 Fl-ewwel lok, hija ssostni li, għall-kuntrarju ta’ dak li tafferma l-Kummissjoni, hija osservat b’mod rigoruż l-obbligu tagħha ta’ kooperazzjoni, kif imsemmi fil-punt 11(a) tal-Avviż dwar il-kooperazzjoni tal-2002. Hija ssostni li avżat lill-Kummissjoni, matul il-laqgħa tal-14 ta’ Marzu 2002, dwar l-impossibbiltà li ma tirrilevax li hija kienet ippreżentat talba għal immunità. Din l-impossibbiltà li żżomm is-sigriet kienet tirriżulta mill-erba’ ċirkustanzi li ġejjin: proċedura ta’ kontroll preliminari (due diligence) li kienet tinsab għaddejja għal operazzjoni finanzjarja mwettqa minn Universal fis-suq Amerikan; azzjoni antitrust kollettiva li nfetħet fl-Istati Uniti kontra Universal, Dimon u SCC; il-ħtieġa li tiġi informata l-amministrazzjoni tan-nofs ta’ Deltafina dwar il-preżentazzjoni tat-talba għal trattament favorevoli sabiex jiġi evitat is-segwitu tal-attivitajiet tal-kartell; l-imminenza tal-laqgħa tal-APTI, li matulha Deltafina kellha, għall-ewwel darba wara l-preżentazzjoni tat-talba tagħha għal trattament favorevoli, issib ruħha wicc imb’wiċċ mal-proċessuri l-oħrajn tat-tabakk mhux maħdum.

87 Peress li s-suq inkwistjoni huwa kkaratterizzat mid-daqs ferm ristrett tiegħu, mit-trasparenza u mill-faċilità ta’ kuntatti persunali bejn il-membri tal-akkordju, ir-rifjut min-naħa ta’ Deltafina li tipparteċipa fid-diskussjonijiet abitwali fil-ġimgħat wara l-preżentazzjoni tat-talba tagħha għal immunità kienet fatalment ser tqajjem suspetti f’moħħ il-membri l-oħrajn tal-akkordju. Ir-riskju li jkun jista’ jiġi dedott minn dan l-aġir li hija kienet ippreżentat talba għal immunità kien saħansitra ikbar meta wieħed iqis il-kuntest fattwali madwar it-talba tagħha għal immunità u b’mod partikolari l-investigazzjonijiet fi Spanja u fi Brussell f’Ottubru 2001, il-preżentazzjoni ta’ talba kollettiva għal immunità min-naħa ta’ Dimon, ta’ Deltafina u ta’ Transacatab fir-rigward tal-akkordji illeċiti fis-suq Spanjol, il-fatt li l-aġir ta’ Deltafina kien tipiku min-naħa tal-awtur tat-talba għal immunità, il-pressjonijiet eżerċitati mill-kompetituri tagħha, b’mod partikolari minn Dimon u SCC sabiex tinkiseb il-konferma li Deltafina kienet ressqet talba għal immunità. Deltafina ssostni li d-deċiżjoni kkontestata b’ebda mod ma tieħu inkunsiderzzjoni dan il-kuntest fattwali.

88 Barra minn hekk, Deltafina ssostni li kien l-obbligu li ttemm il-ksur minnufih li poġġiha f’sitwazzjoni impossibbli. Fil-fatt, kieku Deltafina ma kinitx obbligata tirtira mill-akkordju sa mill-preżentazzjoni tat-talba għal immunità, hija ma kinitx tkun obbligata li tagħmel din il-komunikazzjoni matul il-laqgħa tal-APTI, sabiex ittemm sitwazzjoni li kienet saret insostenibbli. L-iżvelar tat-talba għal immunità b’hekk kien il-konsegwenza diretta, fiċ-ċirkustanzi tal-każ, tal-obbligu li jintemm il-ksur. Il-Kummissjoni stess irrikonoxxiet b’mod apert l-eżistenza ta’ “tensjoni intrinsika” bejn l-obbligi ffissati fil-punt 11(a) u (b) tal-Avviż dwar il-kooperazzjoni tal-2002 (premessa 434 tad-deċiżjoni kkontestata), iżda hija naqset milli tislet il-konsegwenzi neċessarji. Deltafina tistaqsi jekk il-punt 11(a) tal-Avviż dwar il-kooperazzjoni tal-2002 jeħtieġx li l-applikant jigdeb sabiex iżomm il-benefiċċju tal-immunità kundizzjonali.

89 Barra minn hekk, il-programmi ta’ klemenza fl-Istati Uniti u f’għadd kbir ta’ Stati Membri, fosthom ir-Renju Unit, il-Ġermanja u Franza, jippermettu lill-awtoritajiet jawtorizzaw lill-applikanti għal immunità biex ikomplu jipparteċipaw fil-ksur, sabiex jippreżervaw l-effett ta’ sorpriża tal-investigazzjonijiet ulterjuri. Din il-possibbiltà ddaħħlet fl-avviż il-ġdid dwar il-kooperazzjoni tal-2006 [Avviż tal-Kummissjoni dwar immunità mill-multi u t-tnaqqis tal-ammont tagħhom fil-każijiet ta’ akkordji (ĠU 2006, C 298, p. 17, iktar ’il quddiem l-“Avviż dwar il-kooperazzjoni tal-2006”)]. Barra minn hekk, l-obbligu ta’ kunfidenzjalità ddaħħal b’mod espliċitu biss fl-Avviż dwar il-kooperazzjoni tal-2006.

90 Fit-tieni lok, Deltafina ssostni li l-Kummissjoni kienet informata sew bil-fatt li, għal raġunijiet ta’ natura prattika indikati matul il-laqgħa tal-14 ta’ Marzu 2002, Deltafina żvelat li hija kienet ippreżentat talba għal immunità qabel il-perijodu li jmur mit-18 sal-20 ta’ April 2002, perijodu li matulu l-Kummissjoni kienet indikat li kienet f’pożizzjoni li tagħmel investigazzjonijiet. Deltafina tafferma li hija kienet esprimiet mal-Kummissjoni t-tħassib tagħha li ma kinitx f’pożizzjoni li taħbi għal żmien twil il-preżentazzjoni tat-talba tagħha għal immunità, kemm fit-28 ta’ Frar 2002, matul konverżazzjoni bit-telefon bejn l-avukat ta’ Universal u l-uffiċjal tal-Kummissjoni inkarigat mill-fajl, kif ukoll matul il-laqgħa tal-14 ta’ Marzu 2002. Barra minn hekk, matul il-laqgħa tat-22 ta’ Ġunju 2004, l-imsemmi uffiċjal ikkonferma li huwa kien “ammetta” li l-iżvelar kellu jsir u li “l-kunfidenzjalità assolutament ma setgħetx tiġi miftiehma”.

91 Il-minuti tal-laqgħa tal-14 ta’ Marzu 2002 li ttieħdu mill-Kummissjoni stess, kif ukoll in-noti tal-avukat ta’ Universal u tal-avukati ta’ Deltafina preżenti għal-laqgħa juru li l-uffiċjali tal-Kummissjoni kienu ħadu nota tal-impossibbiltà li fiha kienet tinsab Deltafina biex tevita li tiżvela t-talba tagħha għal immunità matul il-laqgħa tal-APTI. Il-kontenut ta’ konverżazzjoni telefonika li saret fit-22 ta’ Marzu 2002 bejn l-avukati ta’ Deltafina u l-uffiċjal inkarigat mill-fajl jikkonferma li l-Kummissjoni kienet taf sew bl-iżvelar imminenti minn Deltafina tal-kooperazzjoni tagħha.

92 Barra minn hekk, jirriżulta mill-minuti tal-laqgħa tal-14 ta’ Marzu 2002, miktuba mill-Kummissjoni, li l-uffiċjal inkarigat mill-fajl iddikjara li, fil-każ li jiġi żvelat li saret it-talba għal immunità, “l-obbligu ta’ Deltafina li tipprovdi provi kemm jista’ jkun malajr lill-Kummissjoni jsir saħansitra iktar pressanti”. Deltafina osservat dan l-obbligu, kif jirriżulta mill-premessi 389 sa 397 tad-deċiżjoni kkontestata. B’hekk, hija osservat l-obbligu tagħha ta’ kooperazzjoni, inkwantu pprovdiet informazzjoni supplimentari, kif mitlub mid-dipartimenti tal-Kummissjoni matul il-laqgħa tal-14 ta’ Marzu 2002, biex b’hekk aċċettat dan il-piż itqal minħabba l-impossibbiltà li żżomm il-kooperazzjoni tagħha sigrieta. Barra minn hekk, id-diriġenti ta’ Deltafina nstemgħu fit-tul mill-Kummissjoni fid-29 ta’ Mejju 2002 u fil-11 ta’ Lulju 2002. Fil-fatt, il-biċċa l-kbira tal-provi użati fid-deċiżjoni kkontestata ngħataw minn Deltafina. B’hekk, Deltafina kkonformat bis-sħiħ mat-talbiet tal-Kummissjoni fil-kuntest tat-“tieni l-aħjar għażla” indikata minnha. Billi talbet lil Deltafina tipprovdi informazzjoni supplimentari, il-Kummissjoni ppermettiet li l-iżvelar tat-talba għal immunità ma jikkompromettix l-investigazzjoni.

93 Skont Deltafina, ir-raġuni għalfejn hija ma informatx lill-Kummissjoni li kienet żvelat it-talba tagħha għal immunità tinsab fiċ-ċirkustanza li, matul il-laqgħa tal-14 ta’ Marzu 2002, hija kienet avżat lill-Kummissjoni dwar l-impossibbiltà materjali li ma tiżvelax din it-talba fl-okkażjoni tal-laqgħa imminenti tal-APTI. Skont Deltafina, l-uffiċjali tal-Kummissjoni inkarigati mill-każ b’hekk kienu jafu sew li Deltafina kienet ser tagħmel din il-komunikazzjoni fl-okkażjoni ta’ din il-laqgħa.

94 Barra minn hekk, iż-żewġ dokumenti li jirrigwardaw il-laqgħa tal-APTI tal-4 ta’ April 2002, li fuq il-bażi tagħhom Dimon Italia akkużat lil Deltafina li kisret l-obbligu tagħha ta’ kooperazzjoni, kienu jagħmlu parti mill-fajl tal-Kummissjoni għal żmien twil, jiġifieri wara l-investigazzjoni li saret għand Dimon Italia fit-18 ta’ April 2002, u l-Kummissjoni qatt ma kienet sabet xi ħaġa ta’ ħtija fihom.

95 Fit-tielet lok, Deltafina tallega li l-komprensjoni inizjali żbaljata tal-aġir tagħha mill-Kummissjoni influwenzat il-konklużjonijiet ifformulati fid-deċiżjoni kkontestata. Hija ssostni li, fl-addendum, il-Kummissjoni bbażat ruħha fuq il-premessa li Deltafina, Dimon Italia u Transcatab kienu organizzaw flimkien l-aġir tagħhom għall-preżentazzjoni tat-talbiet għal immunità. Din il-konstatazzjoni tirriżulta mill-punti 57 u 60 tal-addendum. F’dan l-aħħar punt, il-Kummissjoni b’mod partikolari kkwalifikat l-aġir ta’ Deltafina bħala “manifestament frawdolenti”. Madankollu, il-fajl juri li Deltafina, Dimon Italia u Transcatab ħejjew it-talbiet rispettivi tagħhom għal immunità b’mod awtonomu u mingħajr ebda qbil dwar l-ordni li fiha kellhom jiġu ppreżentati t-talbiet. L-aġir ta’ Deltafina b’hekk kien konformi mal-Avviż dwar il-kooperazzjoni tal-2002.

96 Minkejja li l-akkużi li saru kontra Deltafina fl-addendum ma ġewx riprodotti fid-deċiżjoni kkontestata, madankollu għad hemm traċċi tagħhom fiha, b’mod partikolari fil-premessa 441, fejn il-Kummissjoni tafferma li Deltafina żvelat li ġiet ippreżentata t-talba “liż-żewġ kompetituri prinċipali tagħha” kif ukoll fit-titolu ta’ wara l-premessa 420 tad-deċiżjoni kkontestata (“Dikjarazzjonijiet li saru minn Deltafina lil Dimon u Transcatab fl-4 ta’ April 2002”).

97 Fil-kuntest tat-tielet motiv, Deltafina ssostni li d-deċiżjoni kkontestata kienet ivvizzjata bi żball manifest ta’ evalwazzjoni inkwantu l-Kummissjoni qieset li l-iżvelar tat-talba tagħha għal immunità kkomprometta l-investigazzjoni. Fil-fatt, skont Deltafina, inkwantu hija ma setgħet tiżvela xejn lill-membri l-oħrajn tal-akkordju li huma ma kinux jafu diġà, dan l-iżvelar bl-ebda mod ma seta’ jikkomprometti l-investigazzjoni tal-Kummissjoni, għall-kuntrarju ta’ dak li hija ssostni fil-premessa 433 tad-deċiżjoni kkontestata.

98 Għal dak li jirrigwarda speċifikament lil Dimon Italia u Transcatab, il-fatt li huma kienu informati mill-konsulent legali ta’ Universal dwar il-preżentazzjoni tat-talba għal immunità minn Deltafina kellu biss l-effett li jħaffef il-preżentazzjoni tat-talbiet tagħhom għal trattament favorevoli, li fi kwalunkwe każ huma diġà kienu qegħdin iħejju. Il-kooperazzjoni ta’ dawn iż-żewġ kumpanniji ma kkompromettietx l-investigazzjoni. Għall-kuntrarju, din naqqset l-isforz investigattiv tal-Kummissjoni. Barra minn hekk, jirriżulta mill-fajl li l-Kummissjoni ftehmet dwar l-investigazzjonijiet li saru ma’ dawn iż-żewġ impriżi.

99 Fil-premessa 443 tad-deċiżjoni kkontestata, il-Kummissjoni stess ammettiet li “ikun impossibbli biex jiġi ddeterminat jekk effettivament ġewx ippreġudikati l-investigazzjonijiet tagħha”. Barra minn hekk, iċ-ċirkustanza ċċitata fl-istess premessa tad-deċiżjoni kkontestata, li l-investigazzjonijiet li saru fil-bini ta’ Trestina ma tawx riżultati ma kinitx konsegwenza tad-dikjarazzjoni tal-president ta’ Deltafina iżda tirriżulta pjuttost mill-fatt li l-Kummissjoni stess, permezz tal-aġir tagħha, kienet avżat minn qabel lis-settur Taljan kollu dwar l-investigazzjoni. Barra minn hekk, fil-każ ta’ Romana Tabacchi, il-Kummissjoni ma tilmentax dwar il-fatt li l-investigazzjoni ma tatx riżultati.

100 Fuq il-bażi ta’ dawn il-kunsiderazzonijiet kollha Deltafina b’hekk titlob lill-Qorti Ġenerali tannulla d-deċiżjoni kkontestata li tikkundannaha għall-ħlas ta’ multa.

101 Il-Kummissjoni titlob li jiġu miċħuda l-ewwel tliet motivi ta’ Deltafina.

2. Il-kunsiderazzjonijiet tal-Qorti Ġenerali

102 Qabel ma jiġu ezaminati d-diversi argumenti mqajma minn Deltafina, għandu jitfakkar il-kuntest ġuridiku tagħhom.

a) Fuq il-programm ta’ klemenza

103 Fil-kuntest tal-attività tagħha ta’ teħid ta’ passi kontra ksur tal-Artikolu 81 KE, il-Kummissjoni stabbilixxiet programm ta’ klemenza intiż biex bih jibbenefikaw minn trattament favorevoli l-impriżi li jikkooperaw magħha fl-investigazzjonijiet li jirrigwardaw l-akkordji sigrieti li jaffettwaw lill-Unjoni.

104 Dan il-programm ta’ klemenza, inizjalment stabbilit mill-Avviż dwar il-kooperazzjoni tal-1996, sussegwentement ġie elaborat iktar fil-Avviż dwar il-kooperazzjoni tal-2002, applikabbli f’dan il-każ, u sussegwentement fl-Avviż dwar il-kooperazzjoni tal-2006.

105 Jirriżulta mill-Avviż dwar il-kooperazzjoni tal-2002 li l-ħolqien ta’ programm ta’ klemenza huwa ġġustifikat mill-kunsiderazzjoni li huwa fl-interess tal-Unjoni li jingħata trattament favorevoli lill-impriżi li jikkooperaw mal-Kummissjoni fl-investigazzjoniet dwar l-akkordji sigrieti li jirrigwardaw il-prattiki li jagħmlu parti mill-iktar ksur gravi tal-Artikolu 81 KE, jiġifieri dawk li jirrigwardaw, b’mod partikolari, l-iffissar tal-prezzijiet, tal-kwoti tal-produzzjoni jew ta’ bejgħ, it-tqassim tas-swieq jew ir-restrizzjoni tal-importazzjonijiet jew l-esportazzjonijiet.

106 Fil-fatt, il-Kummissjoni tqis li l-benefiċċju li jieħdu l-konsumaturi u ċ-ċittadini mill-assigurazzjoni li jaraw l-akkordji sigrieti żvelati u pprojbiti huwa iktar importanti mill-interess li jista’ jkun hemm f’li jiġu ppenalizzati finanzjarjament l-impriżi, li jippermetti li jiġu skoperti u ppenalizzati tali prattiki (ara l-punt 4 tal-Avviż dwar il-kooperazzjoni tal-2002, riprodott fil-punt 3 tal-Avviż dwar il-kooperazzjoni tal-2006).

107 Il-programm ta’ klemenza b’hekk isegwi għan ta’ investigazzjoni, ta’ repressjoni u ta’ dissważjoni tal-prattiki li jagħmlu parti mill-ksur l-iktar serju tal-Artikolu 81 KE. Dan huwa bbażat fuq speċi ta’ ftehim konkluż bejn il-Kummissjoni u l-impriżi li jkunu pparteċipaw f’dawn l-akkordji illeċiti li jiddeċiedu li jikkooperaw mal-Kummissjoni.

108 Fil-fatt, dawn l-impriżi joffru kooperazzjoni attiva u volontarja fl-investigazzjoni billi jiffaċilitaw il-kompitu tal-Kummissjoni li jikkonsisti fil-konstatazzjoni u r-repressjoni tal-ksur tar-regoli tal-kompetizzjoni (ara, f’dan is-sens, is-sentenza tal-Qorti Ġenerali tat-12 ta’ Diċembru 2007, BASF u UCB vs Il-Kummissjoni, T‑101/05 u T‑111/05, Ġabra p. II‑4949, punt 90, u l-ġurisprudenza ċċitata). Bħala kumpens għal din il-kooperazzjoni, huma jistgħu jiksbu trattament favorevoli fir-rigward tal-multi li kieku kienu jiġu imposti fuqhom, kemm-il darba huma jissodisfaw il-kundizzjonijiet stipulati fl-Avviż dwar il-kooperazzjoni.

109 Il-programm ta’ klemenza, kif previst mill-Avviż dwar il-kooperazzjoni tal-2002, jipprevedi l-possibbiltà għall-Kummissjoni li tagħti kemm immunità minn kull multa lill-ewwel impriża li tikkoopera fl-investigazzjoni, kif ukoll li tagħti tnaqqis tal-multi lill-impriżi li jikkooperaw wara. Fl-ewwel lok, l-impriża inkwistjoni tibbenefika minn eċċezzjoni totali mill-prinċipju ta’ responsabbiltà personali, li bis-saħħa tagħha meta impriża tikser ir-regoli tal-kompetizzjoni, hija jkollha tirrispondi għal dan il-ksur (ara, f’dan is-sens, is-sentenza tal-Qorti tal-Ġustizzja tal-24 ta’ Settembru 2009, Erste Group Bank et vs Il‑Kummissjoni, C‑125/07 P, C‑133/07 P, C‑135/07 P u C‑137/07 P, Ġabra p. I‑8681, punt 77). Fil-każijiet l-oħrajn, il-grad ta’ applikazzjoni ta’ din l-eċċezzjoni jvarja skont l-ordni kronoloġiku tal-preżentazzjoni tat-talba ta’ kooperazzjoni u l-kwalità tal-kooperazzjoni pprovduta.

110 F’dan ir-rigward, għandu jiġi enfasizzat li huwa inerenti fil-loġika tal-programm ta’ klemenza li wieħed biss mill-membri ta’ akkordju jista’ jibbenefika mill-immunità minn kull multa, peress li l-effett imfittex huwa li jinħoloq ambjent ta’ inċertezza fi ħdan l-akkordji billi tiġi mħeġġa d-denunzja tagħhom lill-Kummissjoni. Issa, din l-inċertezza tirriżulta preċiżament mill-fatt li l-parteċipanti fl-akkordju jafu li wieħed biss fosthom jista’ jibbenefika mill-immunità totali billi jiddenunzja lill-parteċipanti l-oħrajn fil-ksur, biex b’hekk ikunu esposti għar-riskju li jeħlu l-multi.

111 Jirriżulta, mill-Avviż dwar il-kooperazzjoni tal-2002, li fil-kuntest tal-programm ta’ klemenza previst minn dan l-avviż, li s-sustanza tagħha hija rriprodotta fl-Avviż dwar il-kooperazzjoni tal-2006, il-proċedura ta’ għoti ta’ immunità minn kull multa lil impriża tinkludi tliet fażijiet distinti.

112 Fl-ewwel fażi, l-impriża li jkollha l-ħsieb li tikkoopera mal-Kummissjoni għandha tavviċinaha u tipprovdilha provi fir-rigward ta’ akkordju li jkun preżunt li jaffettwa l-kompetizzjoni fi ħdan l-Unjoni. Dawn il-provi għandhom ikunu ta’ tali natura li jippermettu lill-Kummissjoni jew tadotta deċiżjoni li tordna investigazzjonijiet, fil-każ previst mill-punt 8(a) tal-Avviż dwar il-kooperazzjoni tal-2002, jew tikkonstata ksur tal-Artikolu 81 KE, fil-każ previst mill-punt 8(b) tal-Avviż dwar il-kooperazzjoni tal-2002.

113 Fit-tieni fażi, ladarba tkun ġiet riċevuta t-talba għal immunità, il-Kummissjoni tevalwa l-provi pprovduti insostenn ta’ din it-talba sabiex tivverifika jekk l-impriża inkwistjoni tissodisfax il-kundizzjonijiet stipulati, skont il-każ, fil-punt 8(a) jew (b), tal-Avviż dwar il-kooperazzjoni tal-2002. Jekk din l-impriża tkun l-ewwel waħda li tissodisfa dawk il-kundizzjonijiet, il-Kummissjoni tagħtiha bil-miktub immunità kundizzjonali mill-multi (punti 15 u 16 tal-Avviż dwar il-kooperazzjoni tal-2002).

114 L-għoti tal-immunità kundizzjonali b’hekk jimplika l-ħolqien ta’ status proċedurali partikolari, matul il-proċedura amministrattiva, favur l-impriża li tissodisfa l-kundizzjonijiet stipulati fil-punt 8 tal-Avviż dwar il-kooperazzjoni tal-2002 li jipproduċi ċerti effetti ġuridiċi. Din l-immunità kundizzjonali madankollu ma tistax tiġi assimilata mal-immunità definittiva minn multi, li tingħata biss fit-tmiem tal-proċedura amministrattiva.

115 B’mod iktar partikolari, l-għoti tal-immunità kundizzjonali, minn naħa waħda, jiċċertifika li l-impriża kkonċernata kienet l-ewwel waħda li ssodisfat il-kundizzjonijiet imsemmija fil-punt 8(a) jew (b), tal-Avviż dwar il-kooperazzjoni tal-2002, b’mod li l-Kummissjoni ma tiħux inkunsiderazzjoni talbiet oħrajn għal immunità mill-multi qabel ma tkun iddeċidiet dwar din it-talba (punt 18 tal-Avviż dwar il-kooperazzjoni tal-2002) u, min-naħa l-oħra, tagħti garanzija lill-imsemmija impriża li l-Kummissjoni ser tagħtiha l-immunità mill-multi jekk, għall-finijiet tal-proċedura amministrattiva, hija titlob li din l-impriża tosserva l-kundizzjonijiet imsemmija fil-punt 11(a) sa (c) tal-Avviż dwar il-kooperazzjoni tal-2002.

116 F’dan ir-rigward, għandu jiġi rrilevat li, skont il-punt 11(a) sa (c) tal-Avviż dwar il-kooperazzjoni tal-2002:

“B’żieda mal-kondizzjonijiet stabbiliti fil-punti 8(a) u 9 jew fil-punti 8(b) u 10, kif xieraq, il-kondizzjonijiet kumulattivi li ġejjin għandhom jkunu milħuqa f’kull każ biex jikkwalifikaw għal xi immunità minn multa:

a) l-impriża tikkoopera bis-sħiħ, fuq bażi kontinwa u bi prontezza matul il-proċedura amministrattiva tal-Kummissjoni u tipprovdi lill-Kummissjoni kull prova li taqa’ fil-pussess tagħha jew hija disponibbli għaliha li tirrelata mal-ksur issuspettat. B’mod partikolari, din tibqa’ fid-dispożizzjoni tal-Kummissjoni biex twieġeb malajr għal kull talba li tista’ tikkontribwixxi għad-determinazzjoni tal-fatti kkonċernati;

b) l-impriża ttemm l-involviment tagħha fil-ksur tal-liġi ssuspettat mhux aktar tard miż-żmien li fih tressaq il-provi taħt il-punt 8(a) jew 8(b), kif xieraq;

c) l-impriża ma ħadietx passi biex iġġiegħel impriżi oħra biex jipparteċipaw fil-ksur tal-liġi”

117 Fl-aħħar nett, huwa biss fit-tielet fażi, fit-tmiem tal-proċedura amministrattiva, meta l-Kummissjoni tadotta d-deċiżjoni finali, li hija tagħti jew ma tagħtix, f’din id-deċiżjoni, l-immunità proprja minn multi lill-impriża li tibbenefika mill-immunità kundizzjonali. Huwa f’dan il-mument preċiż li l-istatus proċedurali li jirriżulta mill-immunità kundizzjonali jieqaf jipproduċi l-effetti tiegħu. Madankollu, l-immunità definittiva minn multi tingħata biss jekk din l-impriża tissodisfa, matul il-proċedura amministrattiva kollha u sal-mument tad-deċiżjoni finali, it-tliet kundizzjonijiet kumulattivi msemmija fil-punt 11(a) sa (c) tal-Avviż dwar il-kooperazzjoni tal-2002 (punt 19 ta’ dan l-avviż).

118 B’hekk, jirriżulta mis-sistema kif prevista mill-Avviż dwar il-kooperazzjoni tal-2002 li, qabel id-deċiżjoni finali, l-impriża li titlob l-immunità ma tiksibx l-immunità mill-multi proprja iżda tibbenefika biss minn status proċedurali li jista’ jittrasforma ruħu f’immunità mill-multi għall-finijiet tal-proċedura amministrattiva, jekk il-kundizzjonijiet meħtieġa jiġu sodisfatti.

119 Issa, fin-noti ta’ osservazzjonijiet tagħha kif ukoll matul is-seduta, Deltafina allegat f’diversi okkażjonijiet li kien hemm deċiżjoni tal-Kummissjoni li “tirtiralha” l-immunità kundizzjonali li kienet ingħatatilha abbażi tal-Avviż dwar il-kooperazzjoni tal-2002.

120 F’dan ir-rigward, għandu jiġi rrilevat li, f’dan il-każ, fid-19 ta’ Frar 2002, Deltafina ressqet it-talba tagħha għal immunità jew għat-tnaqqis tal-multa. Sussegwentement, fis-6 ta’ Marzu 2002, il-Kummissjoni, billi kien jidhrilha li kienet tissodisfa l-kundizzjonijiet previsti fil-punt 8(b) tal-Avviż dwar il-kooperazzjoni tal-2002, tatha, permezz ta’ ittra, l-istatus proċedurali ta’ immunità kundizzjonali. Fl-aħħar nett, għall-finijiet tal-proċedura amministrattiva, wara li qieset li Deltafina ma kinitx osservat il-kundizzjoni prevista fil-punt 11(a) tal-Avviż dwar il-kooperazzjoni tal-2002, il-Kummissjoni ddeċidiet li ma tagħtihiex l-immunità definittiva.

121 Minn dan isegwi li d-deċiżjoni kkontestata b’ebda mod ma pproċediet, kif tallega Deltafina, għal “irtirar” tal-immunità kundizzjonali, peress li l-istatus proċedurali li jikkorrispondi għal din tal-aħħar waqaf jipproduċi l-effetti tiegħu fil-mument meta l-Kummissjoni adottat id-deċiżjoni finali tagħha. F’din id-deċiżjoni l-Kummissjoni b’hekk ma “irtiratx” l-immunità kundizzjonali, iżda ddeċidiet li ma tagħtix lil Deltafina l-immunità definittiva.

122 Sa fejn ma kien hemm ebda “irtirar” tal-immunità kundizzjonali, l-argumenti ta’ Deltafina għandhom jiġu interpretati fis-sens li jirreferu għad-deċiżjoni tal-Kummissjoni li ma tagħtihiex l-immunità definittiva.

b) Fuq il-portata tal-obbligu ta’ kooperazzjoni

123 Peress li l-argument prinċipali ta’ Deltafina jirrigwarda l-illegalità tad-deċiżjoni kkontestata inkwantu l-Kummissjoni ddeċidiet li ma tagħtihiex l-immunità definittiva minħabba l-ksur tal-obbligu ta’ kooperazzjoni, previst mill-punt 11(a) tal-Avviż dwar il-kooperazzjoni tal-2002, għandha tiġi kkjarifikata fl-ewwel lok il-portata ta’ dan l-obbligu.

124 Jirriżulta mill-istess termini tal-punt 11(a) tal-Avviż dwar il-kooperazzjoni tal-2002 (ara l-punt 116 iktar ’il fuq), u b’mod partikolari mill-kwalifikazzjoni tal-kooperazzjoni meħtieġa bħala “bis-sħiħ, fuq bażi kontinwa u bi prontezza”, li l-obbligu ta’ kooperazzjoni tal-impriża li titlob l-immunità jikkostitwixxi obbligu ferm ġenerali li ma huwiex iddelimitat b’mod preċiż, u li l-portata tiegħu tista’ tinftiehem biss fil-kuntest tiegħu, jiġifieri fil-kuntest ta’ programm ta’ klemenza.

125 Jirriżulta mill-kunsiderazzjonijiet imsemmija fil-punti 103 et seq iktar ’il fuq li l-għoti tal-immunità minn kull multa jikkostitwixxi eċċezzjoni mill-prinċipju ta’ responsabbiltà personali tal-impriża għall-ksur tar-regoli tal-kompetizzjoni li hija ġġustifikata mill-għan li jingħata inċentiv għall-iskoperta, l-investigazzjoni u r-repressjoni kif ukoll id-dissważjoni ta’ prattiki li jagħmlu parti mir-restrizzjonijiet l-iktar serji tal-kompetizzjoni. F’dawn iċ-ċirkustanzi, huwa għaldaqstant loġiku li jkun meħtieġ li, bi skambju għall-għoti tal-immunità minn kull multa għall-aġir li jikkostitwixxi ksur li hija tkun wettqet, l-impriża li titlob l-immunità toffri kooperazzjoni għall-investigazzjoni tal-Kummissjoni li għandha, skont il-kliem tal-Avviż dwar il-kooperazzjoni tal-2002, tkun “bis-sħiħ, fuq bażi kontinwa u bi prontezza”.

126 Jirriżulta mill-kwalifikazzjoni tal-kooperazzjoni bħala “bis-sħiħ” li l-kollaborazzjoni li għandu jipprovdi l-applikant għal immunità lill-Kummissjoni sabiex jibbenefika mill-immunità għandha tkun kompluta, assoluta u mingħajr ebda riżerva. Il-kwalifikazzjoni ta’ “fuq bażi kontinwa” u “bi prontezza” timplika li din il-kollaborazzjoni għandha tingħata matul il-proċedura amministrattiva kollha u li bħala regola għandha tkun immedjata.

127 Barra minn hekk, jirriżulta minn ġurisprudenza stabbilita li tnaqqis tal-multa fuq il-bażi tal-Avviż dwar il-kooperazzjoni ma jistax ikun iġġustifikat ħlief meta l-informazzjoni pprovduta, u b’mod iktar ġenerali, l-aġir tal-impriża inkwistjoni, ikunu jistgħu jitqiesu f’dan ir-rigward li juru kooperazzjoni ġenwina min-naħa tagħha (ara, fir-rigward tal-Avviż dwar il-kooperazzjoni tal-1996, is-sentenzi tal-Qorti tal-Ġustizzja tat-28 ta’ Ġunju 2005, Dansk Rørindustri et vs Il‑Kummissjoni, C‑189/02 P, C‑202/02 P, C‑205/02 P sa C‑208/02 P u C‑213/02 P, Ġabra p. I‑5425, punt 395 ; tad-29 ta’ Ġunju 2006, Il-Kummissjoni vs SGL Carbon, C‑301/04 P, Ġabra p. I-5915, punt 68, u Erste Group Bank et vs Il‑Kummissjoni, punt 109 iktar ’il fuq, punt 281).

128 Kif jirriżulta mill-kunċett stess ta’ kooperazzjoni, kif jidher mit-test tal-Avviż dwar il-kooperazzjoni tal-2002, effettivament huwa biss meta l-aġir tal-impriża kkonċernata jkun juri tali spirtu ta’ kooperazzjoni li jista’ jingħata tnaqqis fuq il-bażi tal-imsemmi avviż (ara, f’dan is-sens, fir-rigward tal-Avviż dwar il-kooperazzjoni tal-1996, is-sentenzi Dansk Rørindustri et vs Il‑Kummissjoni, punt 127 iktar ’il fuq, punt 396, u Erste Group Bank et vs Il‑Kummissjoni, punt 109 iktar ’il fuq, punt 282).

129 Din il-kunsiderazzjoni tapplika a fortiori għall-kooperazzjoni meħtieġa biex jiġi ġġustifikat il-benefiċċju tal-immunità minn kull multa, inkwantu l-immunità tikkostitwixxi trattament iktar favorevoli minn sempliċi tnaqqis tal-multa.

130 Jirriżulta minn dak li ntqal hawn fuq li l-kunċett ta’ kooperazzjoni “bis-sħiħ, fuq bażi kontinwa u bi prontezza” li tiġġustifika l-għoti tal-immunità minn kull multa jimplika kollaborazzjoni ġenwina, kompluta u kkaratterizzata minn spirtu reali ta’ kooperazzjoni.

131 F’dan ir-rigward, għandu jitfakkar li l-Qorti tal-Ġustizzja diġà ddeċidiet li, meta impriża tipprovdi lill-Kummissjoni dikjarazzjoni fattwali mhux kompluta jew ineżatta, l-aġir tagħha ma jistax jitqies li jirrifletti spirtu ta’ kooperazzjoni ġenwina fis-sens tal-ġurisprudenza (ara, f’dan is-sens, is-sentenzi Dansk Rørindustri et vs Il‑Kummissjoni, punt 127 iktar ’il fuq, punt 397 ; Il-Kummissjoni vs SGL Carbon, punt 127 iktar ’il fuq, punt 69, u Erste Group Bank et vs Il‑Kummissjoni, punt 109 iktar ’il fuq, punt 283).

132 Bl-istess mod, impriża li tkun tixtieq tibbenefika minn immunità minn kull multa fuq il-bażi tal-kooperazzjoni tagħha fl-investigazzjoni ma tistax tonqos milli tinforma lill-Kummissjoni bil-fatti pertinenti li hija tkun taf bihom u li jistgħu jaffettwaw, anki jekk potenzjalment, l-iżvolġiment tal-proċedura amministrattiva u l-effikaċja tal-investigazzjoni tal-Kummissjoni. B’hekk, kooperazzjoni ġenwina u bis-sħiħ tippresupponi li, matul il-proċedura amministrattiva kollha, l-impriża kkonċernata tinforma lill-Kummissjoni fi żmien utli b’kull ċirkustanza pertinenti li jista’ jkollha influwenza negattiva fuq l-iżvolġiment tajjeb tal-investigazzjoni kif ukoll dwar l-iskoperta u r-repressjoni effikaċi tal-akkordju inkwistjoni. Dan l-obbligu ta’ informazzjoni huwa saħansitra iktar importanti meta din iċ-ċirkustanza tkun tikkonċerna r-relazzjonijiet bejn din l-impriża u l-membri l-oħrajn tal-akkordju u, a fortiori, jekk is-seħħ ta’ din iċ-ċirkustanza kien is-suġġett ta’ diskussjoni espliċita minn qabel bejn il-Kummissjoni u din l-impriża fil-kuntest tal-proċedura amministrattiva.

133 Għandu jiġi rrilevat ukoll li l-evalwazzjoni tal-eżistenza ta’ aġir li jirrifletti spirtu ta’ kooperazzjoni ġenwina konformi mar-rekwiżiti indikati fil-punti 124 sa 132 iktar ’il fuq u, b’mod partikolari, fil-ġurisprudenza msemmija fil-punti 127 u 128 iktar ’il fuq, tista’ ssir biss fid-dawl taċ-ċirkustanzi li kienu jeżistu fil-mument meta seħħ dan l-aġir. Fil-fatt, fid-dawl tan-natura “fuq bażi kontinwa” tal-kooperazzjoni mitluba li trid tibqa’ tul il-proċedura kollha, kull aġir li jmur kontra l-ispirtu ta’ kooperazzjoni ġenwina huwa suffiċjenti sabiex jikkaratterizza ksur tal-obbligu ta’ kooperazzjoni. B’hekk, kull ċirkustanza sussegwenti għal dan l-aġir ma tistax tiġġustifika dan il-ksur.

134 Minn dan isegwi li konstatazzjoni eventwali ex post li l-aġir li jikkostitwixxi ksur tal-obbligu ta’ kooperazzjoni ma pproduċiex effetti negattivi ma tistax tiġi invokata biex tiġġustifika dan il-ksur.

135 Huwa fid-dawl ta’ dawn il-kunsiderazzjonijiet li għandhom jiġu evalwati l-fatti pertinenti u l-argumenti mqajma minn Deltafina.

c) Fuq il-ksur tal-obbligu ta’ kooperazzjoni minn Deltafina

136 Fil-kuntest tal-ewwel tliet motivi tagħha, Deltafina ssostni, essenzjalment, li l-Kummissjoni wettqet diversi żbalji meta ma tathiex l-immunità mill-multi għall-finijiet tal-proċedura amministrattiva minħabba l-ksur min-naħa tagħha tal-obbligu ta’ kooperazzjoni previst mill-punt 11(a) tal-Avviż dwar il-kooperazzjoni tal-2002.

137 F’dan ir-rigward, fl-ewwel lok, ġara li fl-4 ta’ April 2002, matul laqgħa tal-APTI, il-president ta’ Deltafina għamel dikjarazzjoni spontanja li permezz tagħha huwa informa lill-persuni preżenti li Deltafina kienet ippreżentat talba għal immunità lill-Kummissjoni fil-kuntest ta’ programm ta’ klemenza li jirrigwarda l-akkordji eżistenti bejn il-proċessuri fis-suq tat-tabakk fl-Italja u li, b’hekk, Deltafina kienet bdiet tikkoopera mal-Kummissjoni. Din il-komunikazzjoni hija deskritta fid-dettall mill-president ta’ Deltafina stess f’dikjarazzjoni bil-miktub li hija riprodotta letteralment fil-premessa 426 tad-deċiżjoni kkontestata. Jirriżulta minn din id-dikjarazzjoni li l-president ta’ Deltafina afferma li ddeċieda huwa stess li jagħmel din il-komunikazzjoni matul il-laqgħa tal-4 ta’ April 2002.

138 Deltafina ma tikkontestax iċ-ċirkustanza, li tissemma b’mod partikolari fil-premessa 449 tad-deċiżjoni kkontestata, li għalkemm hija ltqagħet mad-dipartimenti tal-Kummissjoni f’diversi okkażjonijiet wara dan l-iżvelar, hija qatt ma informathom bid-dikjarazzjoni li saret mill-president tagħha matul il-laqgħa tal-APTI tal-4 ta’ April 2002. Fir-rikors tagħha, hija kkonfermat espliċitament din iċ-ċirkustanza.

139 Barra minn hekk il-Kummissjoni saret taf bl-iżvelar li sar mill-president ta’ Deltafina biss wara indikazzjoni li ngħatat minn Dimon Italia matul is-seduta tat-22 ta’ Ġunju 2004, jiġifieri iktar minn sentejn wara dan l-iżvelar (ara l-premessi 410, 422, 423 u 449 tad-deċiżjoni kkontestata).

140 Fit-tieni lok, ġara wkoll li fit-2 ta’ April 2002, il-konsulent legali estern ta’ Universal, il-kumpannija parent ta’ Deltafina, informat lill-konsulenti legali esterni ta’ SCC u Dimon, il-kumpanniji parent rispettivi ta’ Transcatab u Dimon Italia, kompetituri ta’ Deltafina fis-suq Taljan, li Deltafina kienet ippreżentat talba għal immunità lill-Kummissjoni dwar l-akkordji bejn il-proċessuri fis-suq tat-tabakk fl-Italja. Din iċ-ċirkustanza, li ma hijiex ikkontestata minn Deltafina, tirriżulta mid-dikjarazzjoni li saret mill-konsulent legali estern ta’ Universal li hija rriprodotta fil-premessa 455 tad-deċiżjoni kkontestata u, b’mod partikolari, mill-aħħar frażi ta’ din id-dikjarazzjoni fejn huwa jafferma espliċitament “li informa lill-konsulenti legali tal-partijiet l-oħrajn fit-2 ta’ April 2002”.

141 Deltafina ma tikkontestax iċ-ċirkustanza li, għalkemm hija u Universal iltaqgħu mad-dipartimenti tal-Kummissjoni f’diversi okkażjonijiet wara din il-komunikazzjoni, kien biss fi Frar 2005, wara li l-Kummissjoni bagħtet l-addendum, li hija u Universal informawha bil-komunikazzjoni li saret mill-konsulent legali estern ta’ Universal fit-2 ta’ April 2002 (ara l-premessa 454 tad-deċiżjoni kkontestata). Fir-rikors tagħha, Deltafina tikkonferma wkoll espliċitament din iċ-ċirkustanza.

142 Il-Kummissjoni b’hekk saret taf bil-komunikazzjoni li saret mill-konsulent legali estern ta’ Universal biss tliet snin wara li saret din il-komunikazzjoni. Il-fatt li l-Kummissjoni ma ġietx informata bi prontezza b’din il-komunikazzjoni jissemma espliċitament fil-premessa 459 in fine tad-deċiżjoni kkontestata.

143 Peress li Deltafina ppreżentat talba għal immunità fid-19 ta’ Frar 2002 u kisbet, fis-6 ta’ Marzu 2002, ir-rikonoxximent mill-Kummissjoni tal-istatus proċedurali tal-immunità kundizzjonali, hija kienet obbligata, sabiex tkun tista’ tibbenefika mill-immunità definittiva fit-tmiem tal-proċedura amministrattiva, tosserva bis-sħiħ l-obbligi li jirriżultaw mill-punt 11 tal-Avviż dwar il-kooperazzjoni tal-2002 u, b’mod partikolari, l-obbligu ta’ kooperazzjoni bis-sħiħ, fuq bażi kontinwa u bi prontezza prevista mill-punt 11(a) ta’ dan l-avviż.

144 Kif tfakkar fil-punti 127, 128 u 131 iktar ’il fuq, jirriżulta minn ġurisprudenza stabbilita li impriża li tkun talbet il-benefiċċju ta’ trattament favorevoli previst mill-Avviż dwar il-kooperazzjoni tal-2002 tista’ tibbenefika minn dan it-trattament favorevoli biss meta l-aġir tagħha jkun juri spirtu ta’ kooperazzjoni ġenwina. Barra minn hekk, meta impriża tipprovdi lill-Kummissjoni b’dikjarazzjoni tal-fatti mhux kompluta jew mhux preċiża, l-aġir tagħha ma jistax jitqies li jirrifletti spirtu ta’ kooperazzjoni ġenwina fis-sens ta’ din il-ġurisprudenza.

145 F’dan il-każ, ġara li Deltafina naqset milli tinforma lill-Kummissjoni biċ-ċirkustanzi pertinenti għall-investigazzjoni, jiġifieri ċ-ċirkustanza li l-president tagħha kien żvela, matul il-laqgħa tal-APTI tal-4 ta’ April 2002, li hija kienet ippreżentat talba għal immunità u li l-konsulent legali estern tal-kumpannija parent tagħha Universal kien għamel l-istess fil-konfront tal-kumpanniji parent ta’ wħud mill-kompetituri tagħha fit-2 ta’ April 2002. Ġara wkoll li l-Kummissjoni ma kinitx taf b’dawn iċ-ċirkustanzi pertinenti għall-investigazzjoni għal iktar minn sentejn.

146 Barra minn hekk, jirriżulta mid-deċiżjoni kkontestata u mill-fajl li l-kwistjoni tal-ħtieġa li tinżamm sigrieta l-preżentazzjoni ta’ talba għal immunità sabiex ma jiġux avżati l-kompetituri u li ma tiġix kompromessa l-effikaċja tal-investigazzjonijiet kienet is-suġġett ta’ diskussjonijiet espliċiti bejn il-partijiet matul il-kuntatti li saru fil-kuntest ta’ programm ta’ klemenza u, b’mod partikolari, matul il-laqgħa tal-14 ta’ Marzu 2002 (ara l-punti 8 u 47 sa 49 iktar ’il fuq, kif ukoll il-minuti ta’ din il-laqgħa msemmija fil-premessi 413 sa 415 tad-deċiżjoni kkontestata u mdaħħla fil-proċess minn Deltafina). B’mod partikolari, jirriżulta minn dawn id-dokumenti li l-Kummissjoni kienet talbet espliċitament lil Deltafina żżomm sigrieta t-talba għal immunità minħabba l-intenzjoni tagħha li tagħmel l-investigazzjonijiet. B’hekk, Deltafina kienet konxja mill-fatt li l-iżvelar eventwali tat-talba għal immunità kienet meqjusa li hija ċirkustanza pertinenti li tista’, ta’ mill-inqas potenzjalment, ikollha influwenza fuq l-iżvolġiment tajjeb tal-investigazzjoni u fuq il-kapaċità tal-Kummissjoni li tikkonstata, tinvestiga u tirreprimi b’mod effikaċi l-akkordju inkwistjoni.

147 Barra minn hekk, ma jistax jiġi nnegat li, f’dak il-mument, l-iżvelar tat-talba għal immunità kien perċepit kemm minn Deltafina kif ukoll mill-Kummissjoni bħala ċirkustanza li tista’ toħloq, ta’ mill-inqas potenzjalment, effetti negattivi fuq l-investigazzjoni. Dan huwa kkonfermat, minn naħa, miċ-ċirkustanza li Deltafina stess dehrilha li huwa neċessarju li tinżamm l-iktar kunfidenzjalità stretta fir-rigward tat-talba għal immunità (ara l-punt 50 in fine iktar ’il fuq), li juri li hija kienet konxja mill-effetti negattivi possibbli tal-iżvelar ta’ din l-informazzjoni u, min-naħa l-oħra, miċ-ċirkustanza li hija stess tallega li aċċettat piż itqal minħabba l-impossibbiltà li żżomm il-kooperazzjoni tagħha sigrieta (ara l-punti 92 iktar ’il fuq u 163 iktar ’il quddiem), li juri li hija qablet li żvelar ta’ din l-informazzjoni kien jikkostitwixxi problema li teħtieġ soluzzjoni. B’hekk, Deltafina ma tistax issostni li hija ma kinitx taf li ż-żamma tal-kunfidenzjalità tat-talba għal immunità kienet titqies li hija element importanti għas-suċċess tal-investigazzjoni.

148 F’dawn iċ-ċirkustanzi, għandu jiġi kkonstatat li aġir li juri spirtu ta’ kooperazzjoni ġenwina kien jitlob li Deltafina tinforma bi prontezza lill-Kummissjoni bil-fatt li t-talba tagħha għal immunità kienet ġiet żvelata.

149 Issa, peress li naqset milli tinforma lill-Kummissjoni bl-iżvelar tat-talba għal immunità fit-2 u l-4 ta’ April 2002, u peress li dawn il-fatti setgħu, ta’ mill-inqas potenzjalment, jaffettwaw l-iżvolġiment tajjeb tal-investigazzjoni, Deltafina ma tistax issostni li l-aġir tagħha wera kooperazzjoni ġenwina min-naħa tagħha fis-sens tal-ġurisprudenza msemmija fil-punti 127, 128 u 131 iktar ’il fuq u li, b’hekk, hija ma kisritx l-obbligu ta’ kooperazzjoni li jirriżulta mill-punt 11(a) tal-Avviż dwar il-kooperazzjoni tal-2002 li għalih kienet suġġetta bħala applikanta għal immunità.

150 L-argumenti speċifiċi mqajma minn Deltafina fil-kuntest tal-ewwel tliet motivi tagħha ma jistgħux ipoġġu din il-konklużjoni f’dubju.

d) Fuq l-argumenti speċifiċi mressqa minn Deltafina li jallegaw żbalji li jivvizzjaw id-deċiżjoni kkontestata inkwantu l-Kummissjoni ma tathiex l-immunità definittiva

Fuq l-argument li jallega li l-Kummissjoni aċċettat li Deltafina tiżvela t-talba tagħha għal immunità fl-okkażjoni tal-laqgħa tal-APTI

151 Fl-ewwel lok, għandu jiġi eżaminat l-argument ta’ Deltafina, imqajjem fil-kuntest tat-tieni motiv, li l-Kummissjoni kienet taf u aċċettat li Deltafina tiżvela, fl-okkażjoni tal-laqgħa imminenti tal-APTI, li hija kienet ippreżentat talba għal immunità. Fil-fatt, fir-rikors, Deltafina ssostni li hija ma kinitx informat lill-Kummissjoni b’dan l-iżvelar peress li hija kienet diġà avżatha minn qabel, matul il-laqgħa tal-14 ta’ Marzu 2002, bl-impossibbiltà li ma tiżvelax dan il-fatt matul il-laqgħa tal-APTI. B’hekk, id-dipartimenti tal-Kummissjoni ġew informati li Deltafina kellha tiżvela dan il-fatt matul din il-laqgħa.

– Fuq l-allegazzjoni li l-Kummissjoni kienet ġiet informata minn qabel

152 F’dan ir-rigward, għandu jiġi kkonstatat li la jirriżulta mid-deċiżjoni kkontestata u lanqas mid-dokumenti fil-proċess li Deltafina informat minn qabel b’mod espliċitu u ċar lill-Kummissjoni li, matul il-laqgħa imminenti tal-APTI, wieħed mir-rappreżentanti tagħha kellu jiżvela b’mod spontanju t-talba tagħha għal immunità, kif għamel il-president ta’ Deltafina fl-4 ta’ April 2002.

153 B’hekk, la l-minuti tal-laqgħa tal-14 ta’ Marzu 2002 li ttieħdu mid-dipartimenti tal-Kummissjoni u lanqas in-noti li ttieħdu minn wieħed mir-rappreżentanti ta’ Universal matul din il-laqgħa ma jsemmu ċ-ċirkustanza li, matul din il-laqgħa, Deltafina kienet avżat espliċitament lill-Kummissjoni li kienet ser tiżvela dan il-fatt (ara l-premessi 413 sa 415 tad-deċiżjoni kkontestata).

154 Ċertament, matul din il-laqgħa, Deltafina semmiet erba’ raġunijiet għalfejn fil-fehma tagħha kien impossibbli li żżomm sigrieta għal xahar ieħor it-talba tagħha għal immunità, li waħda minnhom kienet il-laqgħa imminenti tal-APTI. Madankollu, jirriżulta mill-minuti ta’ din il-laqgħa miktuba mir-rappreżentant ta’ Universal stess li Deltafina sempliċement saħqet dwar id-diffikultajiet li kellha biex iżżomm it-talba tagħha għal immunità sigrieta inkwantu aġir differenti min-naħa tagħha matul il-laqgħa imminenti tal-APTI meta mqabbel mal-aġir tagħha matul laqgħat preċedenti seta’ jqajjem dubji fost il-kompetituri tagħha dwar il-preżentazzjoni ta’ talba għal immunità (ara, b’mod partikolari, il-premessa 415 tad-deċiżjoni kkontestata). Deltafina min-naħa l-oħra ma semmitx li kellha l-intenzjoni li tiżvela spontanjament it-talba tagħha għal immunità.

155 Barra minn hekk, b’risposta għal mitoqsija li saret mill-Qorti Ġenerali matul is-seduta, Deltafina stess irrikonoxxiet, essenzjalment, li matul il-laqgħa tal-14 ta’ Marzu 2002 mad-dipartimenti tal-Kummissjoni, hija ma kinitx informat lil dawn tal-aħħar b’mod espliċitu li matul il-laqgħa imminenti tal-APTI hija kienet ser tiżvela spontanjament it-talba tagħha għal immunità.

156 Barra minn hekk, ma jirriżulta minn ebda dokument fil-proċess li, f’xi okkażjoni oħra, Deltafina kienet avżat minn qabel u b’mod espliċitu lill-Kummissjoni li hija kienet ser tagħmel tali dikjarazzjoni spontanja.

157 B’mod partikolari, ma jistax jiġi aċċettat l-argument ta’ Deltafina li hija kienet informat lill-Kummissjoni bil-fatt li kienet ser tiżvela t-talba tagħha għal immunità matul il-konverżazzjoni telefonika li saret bejn l-uffiċjal inkarigat mill-fajl u r-rappreżentanti ta’ Deltafina fit-22 ta’ Marzu 2002, jiġifieri tnax-il jum qabel l-iżvelar tal-4 ta’ April 2002 (ara l-punti 10 u 91 iktar ’il fuq).

158 Fil-fatt, jirriżulta mis-sinteżi tal-kontenut ta’ din il-konverżazzjoni telefonika, li nkitbet minn wieħed mill-avukati ta’ Deltafina għal finijiet interni, li matul din il-konverżazzjoni r-rappreżentanti ta’ Deltafina “għamlu aċċenn” għall-fatt li l-laqgħa tal-APTI kienet ser issir dalwaqt u li b’hekk is-sigurtà tal-kunfidenzjalità kienet laħqet il-limiti tagħha (“tenuta confidenzialità era conseguentemente alla fine”). Għandu jiġi kkonstatat li tali “aċċenn” ma jikkostitwixxix informazzjoni preliminari, espliċita u ċara tal-fatt li l-president ta’ Deltafina ser jipproċe